Quran (A.Mehdiyev və D.Cəfərli tərcüməsi)/Əl-Ənam surəsi - Vikimənbə\nQuran (A.Mehdiyev və D.Cəfərli tərcüməsi)/Əl-Ənam surəsi\n←Əl-Maidə surəsi Quran. Əl-Ənam surəsi\nTərcüməçilər: Ağabala Mehdiyev və Dürdanə Cəfərli Əl-Əraf surəsi→\n1. Həmd və səna göyləri və yeri yaradan, qaranlıqları və aydınlığı vücuda gətirən Allaha məxsusdur. (Belə bir əzəmətli yaradılışın zatı tovhidə və bu qüdrətin yalnız Allaha məxsus olmasına dəlalət etməsinə baxmayaraq) kafirlər yenə də Rəbblərinə şərik qoşur və (bütləri Ona) tay tuturlar.\n2. Sizi (birinci ata-ananızı birbaşa, o ikisinin nəslini isə vasitə və mərhələlər keçməklə) palçıqdan yaradan, sonra (sizin hər biriniz üçün ömür) müddət(i) müəyyənləşdirən Odur. Müəyyən olunmuş bir müddət də Onun yanındadır (şərti əcəli «məhv və isbat» lövhəsində yazıb, qəti əcəl isə «Lövhi-Məhfuz»dadır, yaxud bu dünyada olan gerçəkliklərdir). Siz (bu qüdrət, nəzm və hikməti müşahidə etdikdən sonra Allah və ya Qiyamət barəsində) yenə də şəkk edirsiniz.\n3. Göylərdə və yerdə olan tək Allah Odur. O, sizin gizlininizi də, aşkarınızı da bilir və (yaxşı və pisdən) əldə etdiklərinizdən də xəbərdardır.\n4. Onlar Rəbbləri tərəfindən onlara gələn hər bir nişanə və möcüzədən (onları qəbul etməkdən) üz döndərirlər.\n5. Həqiqətən onlar haqq (Qur’an və möcüzələr) onlara gələn zaman onu təkzib etdilər. Odur ki, tezliklə, istehza etdikləri şeyin xəbərləri (bu barədə vəd edilmiş cəzalar) onlara yetişəcəkdir.\n6. Məgər onlardan qabaq necə çox insan cəmiyyətlərini həlak etdiyimizi görmədilər? Onlara yer üzündə sizə vermədiyimiz imkanları vermişdik. Buludları yağan halda onların üzərinə göndərmiş və çayları onların (ayaqları) altından axıtmışdıq. (Lakin onlar nankorluq etdilər.) Buna görə də Biz günahlarının cəzası olaraq onları həlak etdik və onlardan sonra digər bir toplum vücuda gətirdik.\n7. Əgər sənə kağız səhifə üzərində bir yazı nazil etsək və onlar öz əlləri ilə ona toxunsalar belə, kafirlər yenə də «bu, aşkar sehrdən başqa bir şey deyildir» deyəcəklər.\n8. Onlar «nə üçün ona bir mələk nazil olmur (ki, onun peyğəmbərliyinə şəhadət verərək, onunla birgə insanları qorxutsun)?» dedilər. Əgər mələk nazil etsək (və onlar inkar etsələr, Bizim ənənəvi qanunlarımıza uyğun olaraq) iş (onların həlak olmaları) mütləq sona çatar və onlara daha heç bir möhlət verilməz.\n9. Əgər onu mələk etsəydik (Peyğəmbəri mələklərdən seçib göndərməli olsaydıq, mələklə insanın cövhərinin müxtəlifliyinə görə və onların qarşılıqlı anlaşma və münasibət qurmaları qeyri-mümkün olduğu üçün) onu mütləq kişi şəklinə salar və onlar (haqqı batilə) oxşar hala saldıqları kimi (Biz də mütləq bu işi) onlara örtülü və anlaşılmaz edərdik (və onlar «bu da bizim kimi bir insandır» deyərdilər).\n10. Şübhəsiz, səndən əvvəlki peyğəmbərlər də istehza və məsxərə olundular. Beləliklə onları məsxərə edən kəslərə məsxərə etdikləri şey (ildırım, zəlzələ və sairə) nazil oldu və onları bürüdü.\n11. De: «Yer (üzün)də gəzib-dolanın, sonra təkzib edənlərin aqibətinin necə olmasına nəzər salın!».\n12. De: «Göylərdə və yerdə olan kimə məxsusdur?» De: «Allaha məxsusdur». O (Özü) Özünə (bəndələrinə qarşı) rəhmli olmağı müəyyənləşdirmişdir. (Buna görə də) sizi (əvvəlincinizdən axırıncınızadək) mütləq barəsində heç bir şəkk-şübhə olmayan Qiyamət günündə bir yerə toplayacaqdır. (Lakin) özlərini uduzmuş və ziyana salmış kəslər iman gətirməzlər.\n13. Gecə və gündüz (çərçivəsin)də qərar tutmuş (yəni yer kürəsində, eləcə də günəşin digər planetlərində onun nur və kölgəsinin əhatə dairəsində olan hər bir) şey Ona məxsusdur və Odur eşidən və bilən!\n14. De: «Göylərin və yerin yaradanı olan və (başqalarını) yedizdirib Özü yedizdirilməyən Allahdan qeyrisinimi özümə başçı və yardımçı götürüm?!». De: «Həqiqətən, mənə İslamı qəbul edən ilk şəxs olmağım əmr olunmuşdur və (mənə deyilmişdir ki,) əsla müşriklərdən olma(yım)».\n15. De: «Şübhəsiz, əgər mən də Rəbbimə qarşı itaətsizlik etsəm, böyük günün əzabından qorxaram.»\n16. (O əzab) həmin gün kimdən döndərilsə, doğrudan da Allah ona rəhm etmişdir və odur aşkar uğur və qurtuluş!\n17. Əgər Allah sənə bir zərər-ziyan yetirsə, onu Ondan başqa dəf edən yoxdur və əgər sənə bir xeyir yetirsə (onun da davam etməsi və aradan getməsi Onun əlindədir çünki,) həqiqətən, O, hər bir şeyə qadirdir.\n18. Odur bəndələri üzərində hakim və qalib və Odur (bəndələrin işlərinin idarəsində) hikmətli və (onların zahir və batinlərindən) xəbərdar!\n19. (Səndən peyğəmbərliyinin sübutu üçün dəlillər tələb edən kafirlərə) de: «Şahidlik baxımından nə daha böyükdür?» De: «Allah mənimlə sizin aranızda şahiddir və bu Qur’an mənə vəhy olunub ki, onun vasitəsiylə (həm) sizi və (həm də bəşər nəslinin kökü kəsilənədək) onun çatdığı hər bir kəsi qorxudam. Siz doğrudanmı Allahla birgə başqa məbudların olmasına şəhadət verirsiniz?» De: «Mən şəhadət vermirəm». De: «Həqiqətən O, tək olan Allahdır və şübhəsiz, mən sizin (Ona) şərik qoşduqlarınızdan uzağam.»\n20. (Səmavi) kitab verdiyimiz kəslər onu (Peyğəmbəri, kitablarında yazılanlar əsasında) öz oğullarını tanıdıqları kimi tanıyırlar. Lakin özlərini uduzmuş və ziyana uğratmış kəslər iman gətirməyəcəklər.\n21. Kim Allaha qarşı yalan uydurmuş və ya Onun ayələrini təkzib etmiş kəsdən daha zalımdır?! Şübhəsiz, zalımlar nicat tapmayacaqlar.\n22. (Yada salsınlar) o gün(ü) ki, onların hamısını (Qiyamət səhnəsində) bir yerə toplayacaq, sonra Allaha şərik qoşmuş kəslərə «haradadır sizin (Bizim şəriklərimiz olmalarını) güman etdiyiniz şərikləriniz?! (Nə üçün sizin dadınıza çatmırlar?!)» deyəcəyik.\n23. Sonra onların (axirətdə) «Rəbbimiz Allaha and olsun ki, biz əsla müşrik deyildik» deməkdən başqa bir bəhanələri olmayacaqdır.\n24. Gör özlərinə qarşı necə yalan deyirlər. Və uydurduqları şey onların nəzərlərindən yox oldu (bütlər barəsində güman etdikləri işlər və əzəmət puça çıxdı)!\n25. Onların bəzisi sənə qulaq asırlar. Biz (onların küfrlərinin cəzası olaraq eşitdiklərini) başa düşməmələri üçün qəlblərini pərdələrlə örtmüş və (haqq sözü eşitməsinlər deyə) qulaqlarında ağırlıq yaratmışıq. Əgər bütün ayə və nişanələri görsələr belə, yenə də iman gətirməyəcəklər. Hətta sənin yanına gəldikdə səninlə mübahisə edəcək və kafirlər «bu, (Qur’an) keçmişlərin əfsanələrindən başqa bir şey deyildir» deyəcəklər.\n26. Onlar (başqalarını) ondan çəkindirir və özləri ondan uzaqlaşırlar. Onlar özlərindən başqa heç kəsi həlak etmirlər və (bunu) bilmirlər (də).\n27. Əgər onların odun üzərində saxlanıldıqları zamanı görsən (qəribə bir mənzərə müşahidə edəcəksən)! (Onlar həmin vaxt) «kaş ki, (dünyaya) qaytarılaydıq, bir daha Rəbbimizin ayələrini təkzib etməyəydik və möminlərdən olaydıq!» deyərlər.\n28. (Onlar dünyaya qaytarılmaq arzusunda səmimi deyildirlər,) əksinə, qabaqcadan gizlətdikləri şey onlara aşkar olub. Əgər (dünyaya) qaytarılsalar, mütləq (yenə də) çəkindirildikləri şeyə qayıdarlar. Şübhəsiz, onlar yalançıdırlar.\n29. Və (elə onlar) «bizim bu dünyadakı həyatımızdan savayı başqa bir həyat yoxdur və biz (öləndən sonra) əsla dirildilən deyilik» dedilər.\n30. Əgər onları Rəbblərinin hüzurunda (hesab vermək üçün) saxlanılan zaman görsən! (Allah) buyuracaq: «Bu, (ölümdən sonra dirilmək) haqq deyilmi?» Deyəcəklər: «Bəli, Rəbbimizə and olsun (ki, haqdır)». Buyuracaq: «Elə isə, etdiyiniz küfrün cəzası olaraq dadın bu əzabı!»\n31. Allahla görüş(əcəkləri Qiyamət günün)ü təkzib etmiş kəslər doğrudan da ziyana uğradılar. (Onların bu inkarları) o vaxta kimi (davam edəcək) ki, Qiyamət qəflətən onlara yetişən zaman, «barəsində səhlənkarlıq etdiyimiz şeyə görə vay olsun bizə!» deyəcəklər. Onlar (həmin gün) öz günahlarının ağır yükünü dallarında daşıyacaqlar. Bilin! Onların dallarında daşıyacaqları yük necə də pisdir!\n32. Dünya həyatı oyun və əyləncədən başqa bir şey deyildir və şübhəsiz, axirət evi təqvalılar üçün daha yaxşıdır. Heç düşünmürsünüz?\n33. Şübhəsiz, Biz onların dediklərinin (səni sehrbaz, şair və dəli adlandırmalarının) səni kədərləndirməsini bilirik. Əlbəttə onlar səni təkzib etmirlər, lakin zalımlar Allahın ayə və nişanələrini inkar edirlər.\n34. Şübhəsiz, səndən qabaq (da bir sıra) peyğəmbərlər təkzib olundular. Beləliklə onlar edilən təkzib və əziyyət müqabilində səbr etdilər (və) nəhayət, Bizim köməyimiz onlara yetişdi. Allahın kəlmələrini (peyğəmbərlərə verdiyi kömək və qələbə vədəsini) dəyişdirə biləcək bir kəs yoxdur. Şübhəsiz, peyğəmbərlərin (səbr və dözümlülük) xəbərindən (bəziləri) sənə çatmışdır.\n35. Əgər onların (sənin dəvətindən) üz döndərmələri sənə çətin və ağırdırsa, yerdə bir dəlik açıb, yaxud göyə (daxil ola bilmək üçün) bir nərdivan axtarıb onlar üçün (yerin və göyün dərinliklərindən başqa) bir nişanə və möcüzə gətirə bilsən (et bunu)! Əgər Allah istəsəydi, onların hamısını (məcbur surətdə, hətta iradə məcburiyyəti ilə olsa belə) hidayət yoluna toplayardı (lakin məcburi hidayətin təsiri yoxdur). Odur ki, əsla nadanlardan olma.\n36. Həqiqətən (sənin dəvətinə) yalnız (kəlamı idrak və düşüncə ilə) eşidənlər (müsbət) cavab verərlər. (Bu üz döndərənlər isə ölüdürlər) və ölüləri Allah (Qiyamətdə) dirildəcək, sonra onlar (hesab aparılmaq üçün) Allah(ın hüzurun)a tərəf qaytarılacaqlar.\n37. (Kafirlər) dedilər: «Nə üçün ona (Musanın əsası və Salehin dəvəsi kimi) bir nişanə və möcüzə nazil olmayıb?». De: «Allah (sizin istədiyiniz qəbildən olan) bir nişanə nazil etməyə qadirdir. Lakin onların çoxu bilmirlər (ki, əgər bu nişanələrdən nazil olsa, Allahın ənənəvi qanunlarına əsasən, kafirlər onu inkar edən kimi əzab nazil olacaqdır).\n38. Yer (üzün)də elə bir hərəkət edən heyvan və iki qanadı ilə uçan elə bir quş yoxdur ki, (yaradılışının hədəfi, ömür müddətinin müəyyənləşdirilməsi, nəslinin artımı və həyat tərzi baxımından) sizin kimi ümmətlər olmasınlar. Biz Öz kitabımızda (bəyan etmək baxımından Lövhi-Məhfuz kitabında və yaratmaq baxımından Təkvin kitabında) heç nəyi nəzərdən qaçırmamışıq. Sonra onlar (Qiyamət günü) hamılıqla (öldükləri yerlərdən) öz Rəbblərinə tərəf toplanılacaqlar.\n39. Bizim ayə və nişanələrimizi təkzib edənlər (cəhl və küfr) zülmətlər(in)də olan karlar və lallardır. Allah istədiyini (hidayət olunması üçün kifayət edəcək qədər dəlil və nişanələr təqdim olunduqdan sonra) azğınlıqda boşlayar və istədiyini (dəvəti qəbul etdikdən sonra) doğru yola qoyar.\n40. De: «Əgər doğruçusunuzsa mənə xəbər verin ki, əgər sizə Allahın əzabı gəlsə, yaxud Qiyamət (qəfildən) sizə yetişsə, Allahdan qeyrisinimi çağıracaqsınız?!»\n41. Əksinə, yalnız Onu çağıracaqsınız - O da əgər istəsə, aradan qaldırılması üçün dua etdiyiniz şeyi aradan qaldıracaqdır - və (Ona) qoşduğunuz şərikləri unudacaqsınız.\n42. Şübhəsiz, Biz səndən əvvəlki ümmətlərə (də peyğəmbərlər) göndərdik. Beləliklə onları yoxsulluq və kasıblığa, xəstəlik və cismani əziyyətlərə düçar etdik (ki,) bəlkə (Bizim dərgahımıza) boyun əyələr və yalvarıb-yaxaralar.\n43. Bəs nə üçün Bizim əzabımız onlara yetişəndə boyun əymədilər və yalvarıb-yaxarmadılar? Əksinə, onların qəlbləri daşlaşdı və Şeytan etdiklərini (günahları) bəzəyərək onlara gözəl göstərdi.\n44. Beləliklə, elə ki, yadlarına salınmış şeyi unutdular, (imtahanın sona çatdırılması və nəzərdə tutulan şeylərin tədricən həyata keçirilməsi məqsədi ilə dünya nemətlərindən) hər şeyin qapılarını onların üzünə açdıq. Onlara verilən şeyə xoşhal olaraq ürək bağladıqları zaman, (günahlarının cəzası olaraq) onları qəflətən yaxaladıq. Beləliklə, birdəfəlik aciz və naümid oldular.\n45. Beləliklə, zülm etmiş dəstənin kökü və nəsli kəsildi. Həmd və şükr aləmin və aləmdəkilərin Rəbbi olan tək Allaha məxsusdur.\n46. De: «Mənə xəbər verin, əgər Allah sizin qulaq və gözlərinizi(n gücünü) alsa və qəlblərinizə (anlamazlıq və bədbəxtlik) möhürü vursa, onları sizə Allahdan başqa hansı məbud gətirəcək?» Gör Biz Öz ayələrimizi necə müxtəlif (surətdə) gətiririk, sonra onlar (yenə də) üz döndərirlər.\n47. De: «Mənə xəbər verin, Allahın əzabı (zəlzələ və sel kimi) qəflətən, yaxud (tədricən ölümlə nəticələnən vəba və buna bənzər xəstəliklər kimi) aşkar halda sizə gəlsə, zalımların dəstəsindən başqası həlak olarmı?! (Şübhəsiz, bədbəxtcəsinə ölüm zalımlara məxsusdur və yaxşıların onların arasında həlak olmaları şəhadətdir.)\n48. Biz Öz peyğəmbərlərimizi yalnız müjdə verən və qorxudan olaraq göndəririk. Beləliklə iman gətirib ləyaqətli olaraq (özlərini) düzəltməklə məşğul olanlar üçün (axirət aləmində) əsla qorxu yoxdur və onlar əsla qəmgin olmayacaqlar.\n49. Bizim ayə və nişanələrimizi təkzib edənlərə itaətsizliklərinin cəzası olaraq əzab yetişəcəkdir.\n50. De: «Mən sizə Allahın xəzinələri mənim yanımdadır demirəm (şeyləri «ol» deməklə yaratmaq və bir şey istəyənlərin ehtiyacını əldəki miqdar azalmadan təmin etmək qüdrətim yoxdur), qeyb elmini də bilmirəm və (həmçinin) sizə «mən mələyəm» demirəm. Mən yalnız mənə edilən vəhyə tabe oluram. (Buna görə də mən vəhyə tabe olduğum üçün gözüaçıq və hər şeyi görənəm, vəhydən üz döndərən hər bir kəs isə kordur.)» De: «Korla görən birdirlərmi? Bəs niyə fikirləşmirsiniz?»\n51. Bununla (bu Qur’an vasitəsilə) özlərinin Rəbbinə tərəf toplanacaqlarından qorxan kəsləri qorxut – (çün)ki, (həmin gün) onların Allahdan başqa heç bir başçı, yardımçı və şəfaətçiləri olmayacaqdır – bəlkə çəkindilər.\n52. Rəbblərinin razılığını qazanmaq və Ona yaxınlaşmaq istəyərək səhər-axşam Onu çağıranları öz yanından qovma! Nə onların hesabından (etiqadi və əməli vəzifələrindən və savablarından) bir şey sənin öhdənədir və nə də sənin hesabından bir şey onların öhdəsinə ki, (bu səbəbdən) onları qovasan və (nəticədə) zalımlardan olasan.\n53. Biz onların bəzilərini digər bəziləri ilə bu cür imtahan etdik ki, nəhayət (onların əyanları yoxsul möminlər barəsində) «Allahın bizim aramızda boyunlarına haqq qoyduğu şəxslər bunlardır?» desinlər. Məgər Allah şükr edənləri daha yaxşı tanımır?\n54. Bizim ayələrimizə iman gətirənlər sənin yanına gələndə onlara «salam olsun sizə! Rəbbiniz Özünə (bəndələrə qarşı) rəhmli olmaq qərarını vermişdir ki, sizdən kim nadanlıq üzündən pis bir iş görsə, ondan sonra tövbə edib (öz işini) düzəltməklə məşğul olsa, şübhəsiz, Allah çox bağışlayan və mehribandır» de.\n55. Biz Öz ayələrimizi (elmi və əməli maariflər üzərindən pərdələri götürən sözləri ali məqsədlər) və günahkarların yollarının aydınlaşması üçün bu cür müxtəlif (hərtərəfli) gətiririk.\n56. De: «Sizin Allahın əvəzinə çağırdıqlarınıza ibadət etmək mənə qadağan olunmuşdur». De: «Mən əsla sizin nəfsi istəklərinizə tabe olmaram ki, onda azmış olar və doğru yolu tapanlardan olmaram.»\n57. De: «Mən öz Rəbbim tərəfindən (Qur’an və vəhy kimi) aşkar bir dəlilə əsaslanıram və siz onu təkzib etdiniz. Sizin tələsdiyiniz şey (səmavi əzab) mənim yanımda (əlimdə) deyildir. (Varlıq aləmində mütləq) hökm yalnız Allaha məxsusdur ki, haqqı bəyan edir və (onu nahaqdan) ayırır. O, (haqla batil arasında) hökm edənlərin və (onları bir-birindən) ayıranların ən yaxşısıdır.»\n58. De: «Əgər tələsdiyiniz şey mənim ixtiyarımda olsaydı (bütün lazımi dəlillər sizə təqdim edilib qurtardığı və mənim insani səbrim tükəndiyi üçün əzab göndərərdim və) mənimlə sizin aranızdakı iş mütləq (çoxdan) sona çatmışdı. Lakin Allah zalımları daha yaxşı tanıyandır (və kimi, harada və necə həlak etməli olduğunu bilir).»\n59. Qeyb xəzinələrinin («ol!» kəlməsinin altında olan) açarı (və onların həqiqətləri) Onun yanındadır. Onları Ondan başqa heç kəs bilmir. (Varlıq aləminə qədəm qoyanlardan) quruda və dəryada olanı bilir. Yerə elə bir yarpaq düşmür ki, O, onu bilməsin. Həmçinin (Onun əzəli elmində və) aydın olan kitabda mövcud olmadan yerin qaranlıqlarında (altında) bir toxum və (meyvə və dənli bitkilərdən) heç bir quru və yaş yerə düşmür.\n60. Odur gecə sizin ruhunuzu alan, gündüz kəsb etdiyinizi bilən, sonra müəyyən (edilmiş) müddətin (ömür müddətinizin) başa çatması üçün sizi gündüz qaldıran! Sonra sizin qayıdışınız Ona tərəfdir. Həmin vaxt O, sizi əməllərinizdən xəbərdar edəcəkdir.\n61. Odur bəndələri üzərində qalib və hakim! Sizin (cism və ruhunuzu qorumaq üçün) üzərinizə gözətçilər göndərir, nəhayət sizdən birinizin ölümü yetişəndə, Bizim elçilərimiz (Əzrail və köməkçiləri) onun canını alırlar. Onlar (həmin can alan mələklər öz vəzifələrini yerinə yetirməkdə) əsla səhlənkarlıq etməzlər.\n62. Sonra onların hamısı Allaha – onların həqiqi və əsl ixtiyar sahibinə tərəf qaytarılacaqlar. Bilin ki, (o gün, barəsində heç bir mübahisə olmayan və mütləq) hakimiyyət (və varlıq aləmində ən təsirli hökm) Ona məxsusdur və O, hesab çəkənlərin ən sürətlisidir.\n63. De: «Yalvarışla (aşkar şəkildə) və gizlincə Onu çağırıb «əgər bizə bu həlakətdən nicat versə, mütləq şükr edənlərdən olacağıq» (deyərkən) quru və dənizin qaranlıqlarından sizə kim nicat verir?\n64. De: «Allah sizi ondan (düçar olduğunuz həmin həlakətdən) və hər bir qəm-kədərdən qurtarır, siz isə yenə də (Ona) şərik qoşursunuz!».\n65. De: «O sizə başınızın üstündən (daş, ildırım və Cəhənnəm çınqılı), ya ayaqlarınızın altından (zəlzələ və yerə batırmaq kimi) əzab göndərməyə (yaxud yuxarı zalım təbəqədə olanları aşağıdakılara hakim etməyə və ya aşağı təbəqəni yuxarı təbəqənin əleyhinə qaldırmağa) yaxud sizi dəstə-dəstə (edib) bir-birinizin canına salmağa və bəzinizin əzabınızı bəzinizə daddırmağa qadirdir.» Gör Biz (Öz tovhid və əzəmətimizin) müxtəlif ayə və nişanələri(ni) necə gətiririk (ki), bəlkə başa düşdülər.\n66. Sənin qövmün onu (Qur’anı) haqq olmasına baxmayaraq təkzib etdi. De: «Mən sizin üzərinizdə vəkil və nəzarətçi deyiləm (ki, sizləri nəyəsə məcbur edəm, əmrdən çıxanı cəzalandıram və itaət edənlərə mükafat verəm. Mənim vəzifəm buyurulanları çatdırmaqdır).»\n67. (Allahın verdiyi) hər bir xəbərin (cəza və ya mükafatlandırma vədinin zaman və məkan baxımından) gerçəkləşməsi üçün qərara alınmış bir vaxt vardır və tezliklə biləcəksiniz.\n68. Bizim ayə və nişanələrimiz barəsində boşboğazlıq edənləri görən zaman (İslamın ilk çağlarındakı şəraitin tələbinə əsasən sən də həmin məclislərdə iştirak edirsənsə) onlardan üz döndər ki, başqa söhbətə başlasınlar. Əgər Şeytan (bunu) sənin yadından çıxarsa, yadına düşəndən sonra zalımların dəstəsi ilə oturma.\n69. Onların (əməl və cəza) hesabından təqvalıların öhdəsinə bir şey düşmür, lakin (bunları deməkdən məqsəd) yada salmaq və nəsihətdir (ki), bəlkə çəkindilər.\n70. Öz dinlərini oyun-oyuncaq və əyləncə sayanları və dünya həyatının aldatdığı şəxsləri boşla. Bu Qur’an vasitəsilə öyüd ver ki, məbada (axirət günü) kimsə Allahdan başqa bir başçı, yardımçı və şəfaətçisi olmayan halda kəsb etdiyinin cəzası olaraq həlakətə təslim və (ilahi) rəhmətdən naümid olsun. O, (günahlarının müqabilində) hər nə fidyə və əvəz versə, ondan qəbul olunmaz. Onlardır kəsb etdiklərinin müqabilində həlakətə təslim və (ilahi) rəhmətdən naümid olanlar! Onlar üçün küfrlərinin (və nemətlərə nankor olmalarının) cəzası olaraq qaynar sudan içki və ağrılı bir əzab vardır.\n71. De: «Allahı qoyub bizə nə bir xeyir verən və nə də bir ziyan vuran qeyrisinimi çağıraq (başqasına ibadət edək) və Allahın bizi hidayət etməsindən sonra (cahiliyyət dövrünə) qayıdaq?! (Cin) şeytanların(ın) yer üzündə avara-sərgərdan qoyduqları şəxs kimi (olaq)? Halbuki onun «bizə tərəf gəl!» (deyib) hidayətə doğru çağıran dostları vardır (lakin o, sərgərdanlıq və çaşqınlığın çoxluğundan həmin dəvəti qəbul etmir)». De: «Şübhəsiz, (həqiqi) hidayət Allahın hidayətidir. Bizə aləmlərin Rəbbinə təslim olmaq əmr olunmuşdur.»\n72. «Və (həmçinin bizə əmr olunmuşdur ki,) namaz qılın və Ondan qorxun! (Qiyamət günü) Ona tərəf toplanılacaqsınız.»\n73. Göyləri və yeri haqq olaraq (ali və ağılın qəbul etdiyi bir məqsəd üçün) yaradan Odur. «Ol» deyəcəyi gün (və varlıq aləminin bir hissəsini və ya hamısını yaxud onun yox olmasını, yaxud da Qiyamətin bərpa olmasını istəsə) dərhal olar. Onun sözü haqdır! Sur çalınacağı gün (hər bir şeyin mütləq) malikiyyət və hakimiyyəti Ona məxsusdur. (O) gizlini və aşkarı biləndir və Odur hikmətli və xəbərdar!\n74. (Yada sal) o zaman(ı) ki, İbrahim (atalığı və ya qayınatası, yaxud əmisi, ya da müəllimi olan) atası Azərə dedi: «Bütləri (özünə) məbudlar götürürsən? Doğrudan da mən səni və sənin qövmünü aşkar bir azğınlıq içərisində görürəm».\n75. Beləcə İbrahimə (atasının və qövmünün azğınlıqda olmasını öyrətdiyimiz kimi Özümüzün) göylərə və yerə olan tam malikiyyət və rübubiyyətimizi (də) göstərirdik (ki, dəlilgətirmə məqamında elmli və bacarıqlı olsun) və (həmçinin) inananlardan olması üçün.\n76. Beləliklə, gecə onun üzərinə qaranlıq pərdə çəkən zaman o, bir ulduz gördü (və müşriklərlə mübahisə etmək üçün) dedi: «Bu mənim Rəbbimdir.» Elə ki, (həmin ulduz) batdı (İbrahim) dedi: «Mən batanları sevmirəm».\n77. Beləliklə, ayı doğan və üfüqü yaran halda görəndə dedi: «Bu mənim Rəbbimdir.» Elə ki, (ay) batdı, dedi: «Doğrudan da əgər Rəbbim məni hidayət etməsə, mən mütləq azmış dəstələrdən olaram.»\n78. Elə ki, günəşi çıxan və (üfüqlərə) işıq saçan halda gördü, dedi: «Bu mənim Rəbbimdir, bu daha böyükdür!» (Günəş) batanda isə dedi: «Ey mənim qövmüm, həqiqətən mən sizin (Allaha) şərik qoşduqlarınızdan uzağam.»\n79. «Həqiqətən, mən səmimi qəlb və haqqa meylliliklə üzümü (qəlbimi) göyləri və yeri yaradana tutmuşam. Və mən müşriklərdən deyiləm».\n80. Qövmü onunla (tovhid barəsində) mübahisə və qalmaqala başladı. O dedi: «Allah məni (həm elm, həm də göz yəqinliyinə) hidayət etdiyi halda, siz Mənimlə Onun barəsində mübahisə edirsiniz? Mən Rəbbimin (mənim haqqımda) istəyəcəyi şeydən başqa (heç şeydən, o cümlədən) sizin Ona qoşduğunuz şəriklərdən qorxmuram. Allahın elmi hər bir şeyi əhatə etmişdir. Məgər öyüd-nəsihət almırsınız?»\n81. «Siz Allahın, barəsində sizə heç bir dəlil-sübut nazil etmədiyi şeyi Allaha şərik qoşmağınızdan qorxmadığınız halda mən sizin Allaha qoşduğunuz şərikdən necə qorxum? Bəs əgər bilirsinizsə bu iki dəstədən (təkallahlılardan və müşriklərdən) hansı (biri) amanda qalmağa daha layiqdir?!» (Təkallahlılar özlərini xeyir və zərəri olmayan cansızlardan, yəni bütlərdən, müşriklər isə bütün xeyir və ziyanların sahibindən yəni Allahdan amanda bilirlər).\n82. İman gətirib imanlarını zülmə qarışdırmayanlar (yaradılışın başlanğıcına olan etiqadı dualizm və ya üç üqnuma əqidəsi, yaxud çoxallahlılıqla, yaxud da qəlbi etiqadları əməli itaətsizliklə qarışdırmayanlar) üçün əmin-amanlıq vardır və onlar hidayət olunmuşlardır.\n83. O (tovhid barəsindəki dəlillər), Bizim dəlil-sübutumuz idi ki, qövmünün müqabilində İbrahimə əta etdik. İstədiyimiz şəxsi dərəcə-dərəcə ucaldırıq (və İbrahimi peyğəmbərlik, imamət və dostluq dərəcələri ilə ucaltdıq). Doğrudan da sənin Rəbbin xilqət və şəriətdə möhkəm yaradılış sahibi və (hər şeyi) biləndir.\n84. Və ona İshaqı və (nəvəsi) Yəqubu əta etdik. (Onların) hər birini (dinin əsasları və maarifinə) hidayət etdik. Nuhu da onlardan öncə hidayət etdik və onun övladlarından Davudu, Süleymanı, Əyyubu, Yusufu, Musanı, Harunu (hidayət etdik). Biz yaxşıları və yaxşılıq edənləri bu cür mükafatlandırırıq.\n85. Həmçinin Zəkəriyya, Yəhya, İsa və İlyası (da hidayət etdik). Onların hamısı salehlərdən idilər.\n86. Və İsmail, Yəsə, Yunus və Lutu (da hidayət etdik). Onların hamısını (öz zamanlarında) aləmdəkilərdən üstün etdik.\n87. Və həmçinin onların ataları, övladları və qardaşlarının bəzilərini (üstün etdik), onları seçdik və düz yola hidayət etdik.\n88. Bu, Allahın hidayətidir ki, bəndələrindən istədiyini onunla hidayət edir. Əgər onlar (o uca məqamlarına baxmayaraq Allaha) şərik qoşsaydılar, şübhəsiz, etdikləri bütün xeyir əməllər aradan gedər və puç olardı.\n89. Onlar kitab (şəriət), hökm (rəhbərlik və hakimlik) və peyğəmbərlik verdiyimiz kəslərdi. Beləliklə, əgər bunlar (Qüreyş kafirləri, səma dinlərinin əsası olan) bu işlərə kafir olsalar, şübhəsiz, Biz (Öz qəti təqdirimizdə gələcək zamanlarda olacaq nəsillərdən onu yerinə yetirən və) ona əsla kafir olmayan bir dəstəni təyin edərik.\n90. Onlar (peyğəmbərlər) Allahın hidayət etdiyi kəslərdir. Odur ki, onların hidayət, yol və üslublarına tabe ol. (Və camaata) de: «Mən bunun (ilahi peyğəmbərlik vəzifəsinin təbliği) müqabilində sizdən heç bir muzd (əvəz) istəmirəm (tələb etmirəm). Bu (Qur’an) aləmdəkilər üçün öyüd-nəsihətdən başqa bir şey deyil».\n91. «Allah heç bir bəşərə bir şey (nə bir mələk, nə vəhy, nə kitab və nə də din) nazil etməmişdir» dedikləri zaman Allahı Ona layiq olan tərzdə tanımadılar və vəsf etmədilər. De: «Musanın nur və insanlar üçün hidayət kimi gətirdiyi kitabı kim nazil etmişdir? (Həmin kitab ki,) siz onu (ayrı-ayrı) kağızlarda yerləşdirərək (bir hissəsini camaata) aşkar edir, çoxusunu isə gizlədirsiniz. Sizə sizin və atalarınızın bilmədiyiniz şeylər öyrədildi.» De: «(Hamısını) Allah (nazil etmişdir)!» Sonra onları boşla ki, öz puç və batil (fikir)lərinə dalmaqda oynasınlar.\n92. Bu, Bizim nazil etdiyimiz mübarək, özündən əvvəlkiləri (peyğəmbərləri və səma kitablarını) təsdiq edən bir kitabdır. (Onun nazil olması bir sıra məsləhətlərə əsaslanır.) Və (onu həm də) ona görə (nazil etmişik) ki, (vəhy mərkəzi olan) Ümmül-Qura(nın əhalisini) və onun ətrafındakıları (və bütün aləmdəkiləri) qorxudasan. (Keçmiş səma kitablarının və sağlam ağılın köməyi ilə) axirətə imanı olanlar ona iman gətirərlər. Onlar öz namazlarını qoruyarlar (ibadətlərində özlərini Allah qarşısında daxilən alçaldarlar).\n93. Kim Allaha yalan nisbət verən kəsdən, yaxud ona heç bir vəhy edilmədiyi halda «mənə vəhy olunmuşdur» deyən şəxsdən və «mən də tezliklə Allahın nazil etdiyi kimi nazil edəcəyəm!» deyən kəsdən daha zalım ola bilər? Kaş zalımları ölüm burulğanında olduqları zaman görəydin ki, mələklər də əllərini (onlara tərəf) açıblar (və onların üstünə qışqırırlar) ki: «canlarınızı bədəndən özünüz çıxarın, (yaxud) canlarınızı bizim çəngimizdən qurtarın! (Bərzəx aləminə daxil olmaq günü olan) bu gün Allah barəsində haqsız dediklərinizin və Onun ayə və nişanələrinə (onları qəbul etmək və təslim olmaq müqabilində) təkəbbür göstərməyinizin cəzası olaraq alçaldıcı bir əzabla cəzalandırılacaqsınız.\n94. (Müşriklər Bərzəx aləminə daxil olan kimi, həmçinin onlar Qiyamət səhnəsinə ilk dəfə qədəm qoyan zaman onlara belə xitab ediləcək:) Həqiqətən Bizim yanımıza sizi yaradılışın əvvəlində (dünyada) yaratdığımız kimi tək gəldiniz və sizə əta etdiklərimizi arxada qoydunuz. (Bizim rübubiyyətimizdə və) özünüz(ün ibadətiniz)də şəriklər güman etdiyiniz şəfaətçiləri sizinlə görmürük! Şübhəsiz, aranızdakı bağlılıqlar qırılmış və (Bizim şəriklərimiz olmalarını) güman etdiyiniz şey nəzərinizdən itmişdir».\n95. Həqiqətən, Allah toxum və çərdəyi yarandır. O, ölüdən diri çıxarır (toxumları otlardan, heyvanları nütfələrdən, insanların ruhlarını bədənlərdən, mömin övladları kafirlərdən yaradır) və diridən ölü (yaşıl otdan dənli bitki və quru meyvələr, diridən ölü cəsəd, möminlərin nəslindən kafir övladlar) çıxarandır. Budur (bilən və qüdrətli) Allah! Belə isə (haqdan) haraya və necə döndərilirsiniz?!\n96. Sübhü yaran (da Allah)dır. O, gecəni rahatlanma mənbəyi, günəş və ayı (düzgün və dəqiq) hesablama üçün vasitə etmişdir (ki, yerin öz oxu və günəş ətrafında fırlanmasından günəş ili və ayı, ayın yer kürəsi ətrafında fırlanmasından isə qəməri ili və ayı yaranır). Budur O qüdrətli və bilənin ölçü və miqyası!\n97. Həmçinin quru və dənizin qaranlıqlarında doğru yolu tapmağınız üçün ulduzları sizin üçün yaradan Odur. Həqiqətən, Biz (Öz tovhid, qüdrət və hikmət) ayələri(mizi) bilən dəstə üçün ətraflı açıqladıq.\n98. Sizi bir nəfsdən (möcüzəvi yolla gildən yaradılmış Adəm adlı ilk insandan və Adəmin, yaradılışı ona oxşar olan Həvva adlı bir fərdlə evlənməsindən və bu ikisinin nəslinin törəyərək artmasından) yaradan Odur. Beləliklə, sizdən bəzisi (dünyada) yerləşib və bəzisi (hələlik ataların belləri və anaların bətnində) əmanət qoyulmuşdur. Biz (Öz qüdrət və hikmət) nişanələri(mizi) dərindən düşünən (başa düşən) dəstə üçün ətraflı açıqladıq.\n99. Və göydən (yağış, qar və dolu şəklində) su nazil edən Odur. Beləliklə onun vasitəsilə (torpağın altından) bütün bitki növlərini (bütün toxumların bitkisini) çıxartdıq. Sonra ondan tumurcuq və yamyaşıl bir gövdə yetişdirdik ki, ondan (da dənli bitkilərin) üst-üstə yığılmış dənləri(ni) çıxardırıq. Xurma ağacının tumurcuğunun bir-birinə yaxın salxımları vardır. Həmçinin üzüm ağaclarından bağlar, (eləcə də) bir-birinə oxşayan və oxşamayan zeytun və nar (ağacları yetişdiririk). Bar verərkən onun meyvəsinə və necə yetişməsinə baxın. Şübhəsiz onlarda iman gətirən dəstə üçün (Allahın tovhid, qüdrət və hikmətini göstərən) nişanələr vardır.\n100. (Müşriklər) cindən Allaha şəriklər qoşdular, halbuki onları Allah yaratmışdır (və yaradılmışın rübubiyyətdə yaradanın şəriki olması qeyri-mümkündür). Nadanlıqdan Onun üçün oğul və qızlar uydurdular. Allah onların vəsf etdiklərindən pak və ucadır.\n101. Göyləri və yeri misilsiz və nümunəsiz yaradandır. Onun zövcəsi olmaya-olmaya övladı necə və haradan ola bilər? Hər şeyi O yaratmışdır və O hər şeyi biləndir.\n102. Budur sizin Rəbbiniz olan Allah! Ondan başqa bir məbud yoxdur. Hər bir şeyin yaradanıdır. Buna görə də yalnız Ona ibadət edin. O hər bir şeyin qoruyanı, tədbirini tökən və ixtiyar sahibidir.\n103. Gözlər və onların görmə qabiliyyəti Onu dərk etməz və O, gözləri və görmələri dərk edər. O, lətif və xəbərdardır.\n104. Həqiqətən, Rəbbiniz tərəfindən sizə düşündürən (Qur’an və vəhy) gəlmişdir. Beləliklə, kim görsə öz xeyrinədir və kim kor olsa öz ziyanınadır. Mən sizə gözətçi deyiləm (xilqətin əvvəlindən sizi əyriliklərdən qoruyan deyiləm, yalnız çatdıran və qorxudanam).\n105. Biz ayə və nişanələri (uca və ali məqsədlər üçün) bu cür müxtəlif (şəkillərdə) gətiririk. Və ona görə (belə gətiririk) ki, (qəlbləri kor insanlar) desinlər: «Sən (kitab əhlinin yanında) dərs oxumusan.» Və (həm də) ona görə ki, onu, bilən dəstə üçün açıqlayaq.\n106. Rəbbin tərəfindən Sənə edilmiş vəhyə tabe ol. Ondan başqa heç bir məbud yoxdur. Və müşriklərdən üz döndər.\n107. Əgər Allah (məcburiyyətlə vadar etmək) istəsəydi, onlar (Ona) şərik qoşmazdılar (lakin iman və əməl sahəsində Allahın adəti bəndəyə ixtiyar verməkdir). Səni də (xilqətin əvvəlindən) onların gözətçi və qoruyucuları etməmişik və sən onların vəkili deyilsən (ki, onları zorla iman gətirməyə məcbur edəsən).\n108. Kafirlərin Allahın əvəzinə çağırdıqlarını (bütlər və cinləri) söyməyin ki, onlar da ədavət və nadanlıq üzündən Allahı söyərlər. Biz hər bir ümmət üçün əməllərini beləcə zinətləndirdik. Sonra onların dönüşü Rəbblərinə tərəfdir. Beləliklə (Allah) onları (dünyada) etdikləri əməllərdən xəbərdar edəcəkdir.\n109. Onlar möhkəm andlarıyla Allaha and içdilər ki, əgər onlara (mələyin nazil olması, Salehin dəvəsi, Musanın əsası və İsanın süfrəsi kimi dedikləri möcüzələrdən) bir nişanə və möcüzə gəlsə, ona mütləq iman gətirəcəklər. De: «Həqiqətən möcüzələr yalnız Allahın ixtiyarındadır (möcüzə peyğəmbərlik iddiasının dəlilidir və dəlilin seçilməsi iddiaçının öhdəsinədir)». (Axı) siz nə biləsiniz ki, əgər o da gəlsə onlar (yenə də) iman gətirməyəcəklər?\n110. Onların qəlb və gözlərini ilk dəfə ona iman gətirmədikləri kimi (əvvəllər olmuş itaətsizliklərinin cəzası olaraq onu qəbul etməkdən) döndərər və onları öz azğınlıq və itaətsizliklərində boşlayarıq ki, sərgərdan qalsınlar.\n111. Əgər Biz onlara mələkləri nazil etsəydik, ölülər onlarla danışsaydılar və (istədikləri) bütün şeyləri qarşılarında dəstə-dəstə toplasaydıq, onlar Allahın (mütləq və məcburi iradə ilə) istəməsi istisna olmaqla, yenə də iman gətirməyəcəkdilər. Lakin onların çoxu (özlərinin bu inadkarlıq ruhiyyələri ilə) nadanlıq edirlər.\n112. Beləcə (sənin kimi) hər bir peyğəmbər üçün insan və cin şeytanlarından (vücudlarında müxtəlif şəhvət meyllərini yaratmaq vasitəsilə) düşmənlər qoyduq. Onların bəzisi digər bəzisinə (o peyğəmbərin əleyhinə) sirli (gizlin) şəkildə bəzədilmiş puç və aldadıcı sözlər ötürürdülər ki, (başqalarını) aldatsınlar və əgər Allah (əzəli iradəsi ilə) istəsəydi, onlar bu cür etməzdilər. Buna görə də (sənə döyüş əmr olunana kimi) onları və iftiralarını boşla.\n113. (İns və cin şeytanlarının arasındakı söz mübadiləsini imtahan üçün azad qoyduq) ki, axirət gününə inanmayanların ürəkləri ona meyl etsin, onlar onu bəyənsinlər və (həm də) ona görə ki, mürtəkib olmaq istədəkləri hər bir günaha mürtəkib olsunlar.\n114. (Kafirlərə de:) Sizə (bəşər cəmiyyətinə dini maarif və haqq ilə nahaqqın bir-birindən seçilməsi yolu) geniş şəkildə açıqlanmış bu kitabı nazil edən Allah olduğu halda, mən Ondan başqa ayrı bir hakim arayım?! (Səmavi) kitab verdiyimiz şəxslər bu kitabın sənin Rəbbin tərəfindən haqq və doğru olaraq (və ali və ağılın qəbul etdiyi məqsədlər üçün) nazil olunduğunu bilirlər. Buna görə də əsla şəkk edənlərdən olma.\n115. Rəbbinin sözü (Onun tovhidə dəvəti, həmçinin sonuncu kitabı və şəriəti mənasında) düzgünlük və (qanunvericilik mərhələlərində) ədalət baxımından kamil oldu. Onun sözlərini (kitab və şəriətini) əsla dəyişdirən olmayacaqdır. Odur eşidən və bilən!\n116. Əgər (din işlərində) yer üzündəki insanların çoxuna tabe olsan, səni Allahın yolundan azdırarlar. Onlar yalnız zənn və gümanın arxasınca gedirlər və ancaq təxmin edirlər.\n117. Həqiqətən Rəbbin Özü Onun yolundan azanı(n halını) daha yaxşı bilir. O, doğru yolu tapanları(n halını) da daha yaxşı bilir.\n118. Buna görə də, əgər Onun ayələrinə imanınız varsa (müşriklərin kəsərkən başı üstündə bütlərin adını çəkdiklərindən deyil başı) üzərində Allahın adı çəkilmiş şeydən yeyin.\n119. Sizə nə olmuşdur ki, (kəsilərkən başı) üzərində Allahın adı çəkilən şeylərdən yemirsiniz, halbuki, O, sizə haram etdiklərini – zərurət halında (yeməyə) məcbur olduğunuz şey istisna olmaqla – bütün təfsilatı ilə bəyan etmişdir?! Şübhəsiz (insanların) çoxu nadanlıq üzündən öz nəfsi istəkləri ilə (başqalarını) azdırırlar (deyirlər: «Bu necə olur ki, sizin öldürdükləriniz halal, Allahın öldürdüyü isə haramdır?!) Həqiqətən sənin Rəbbin həddi aşanları (haqdan kənara çıxanların halını) daha yaxşı biləndir.\n120. Aşkar və gizlin günahı (əməl və qəlb günahını və ya aşkarda və xəlvətdə edilən günahı) tərk edin! Şübhəsiz, günah qazananlar tezliklə mürtəkib olduqları şeyin müqabilində cəzalandırılacaqlar.\n121. (Kəsilərkən başı) üzərində Allahın adı çəkilməmiş (və murdar olmuş) şeydən yeməyin ki, onu yemək əlbəttə, (Allaha qarşı) itaətsizlikdir. Həqiqətən şeytanlar öz köməkçi və dostlarına sizinlə mübahisə edərək çəkişsinlər deyə gizlincə («Allahın öldürmüş olduğu heyvan sizin öldürdüyünüzdən daha yaxşıdır» kimi sözlər) təlqin edirlər. Əgər onlara itaət etsəniz, onda siz də (ya doğrudan da) müşriksiniz (ya da müşrik hökmündəsiniz).\n122. Məgər (küfr və imansızlıq ölümü ilə) ölmüş və sonra Bizim (dinə hidayət etməklə) dirildərək (imanından,) vasitəsilə insanlar arasında yol getdiyi (yaşadığı) bir nur verdiyimiz şəxs, (etiqadi və əməli azğınlıq) zülmətlər(in)də olan və ondan çıxmayacaq şəxs kimidir?! Kafirlərin etdikləri əməllər, onlar üçün beləcə zinətlənmişdir.\n123. Beləcə (Məkkədə olduğu kimi) Biz hər bir topluda (onların küfr və günah edərək haqdan üz döndərmələrinin cəzası olaraq) günahkar camaatın başçılarını hiylə-kələk işlədən (və camaatın peyğəmbərlərin dəvətlərinə iman gətirmələrinə mane olan) etdik. Lakin (əslində) onlar yalnız özlərinə (qarşı) hiylə-kələk işlədirlər və (bunu) dərk etmirlər.\n124. Onlara (Qüreyş kafirlərinə) bir ayə və möcüzə gələn zaman «Allahın peyğəmbərlərinə verilmiş şey (peyğəmbərlik, kitab və möcüzə) bizə də verilməyincə əsla iman gətirmərik!» deyirlər. Allah Öz peyğəmbərliyini hara qoymağı daha yaxşı bilir. Tezliklə günah etmiş kəslərə işlətdikləri hiylənin cəzası olaraq Allahın yanında zillət, xarlıq və şiddətli əzab yetişəcəkdir.\n125. Beləliklə, Allah (gözəl keçmişinə xatir) hidayət etmək istədiyi şəxsin sinəsini İslam(ı qəbul etmək) üçün açar. Olduğu azğınlıqda boşlamaq istədiyi şəxsin sinəsini isə möhkəm tutaraq daraldar, sanki o əziyyətlə səmada yuxarı qalxır. Allah beləcə, iman gətirməyən kəslərin üzərinə murdarlıq qoyar.\n126. Bu (Qur’an və din), sənin Rəbbinin doğru yoludur. Doğrudan da Biz (Öz tovhid) ayələri(mizi və dinin haqq olmasını) öyüd götürən bir dəstə üçün ətraflı bəyan etdik.\n127. Onlar üçün Rəbblərinin yanında (hər bir zərər-ziyandan və naqislikdən uzaq olan və bir-birlərinə yalnız salam verdikləri) «Darus-səlam» vardır. Və O, (dünyada) etdikləri əməllərin mükafatı olaraq onların dostu və yardımçısıdır.\n128. Və (yada sal) o gün(ü) ki, (Allah) onların (insan və şeytanların) hamısını toplayacaq (və buyuracaqdır): «Ey şeytanlar dəstəsi, insanlardan bolluca bəhrələndiniz (onların çoxusunu öz davamçınız etdiniz)». Və onların insanlardan olan dostları deyəcəklər: «Ey Rəbbimiz, biz iki tayfa bəzimiz bəzimizdən istifadə etdik (onlar çoxlu sayda insanı azdıraraq yoldan çıxarmalarının ləzzətini daddılar və biz, onların göstərişləri ilə sürdüyümüz keflərin ləzzətini daddıq) və bizim üçün təyin etdiyin o (ömür) müddət(inə və o bədbəxtlik həddin)ə gəlib çatdıq». (Allah) buyuracaq: «Sizin yeriniz oddur, orada əbədi qalacaqsınız, Allahın (əbədi qalmamağınızı) istəməsi istisna olmaqla (ki, Allah da həmin oddan çıxmağınızı istəməyəcəkdir). Həqiqətən sənin Rəbbin hikmətli və biləndir (bilir ki, kimə və nə qədər əzab versin).\n129. Beləcə əldə etdiklərinin (günahlarının) cəzası olaraq zalımların bəzisini (digər) bəzisinə hakim edərik.\n130. (Qiyamət günü Allah tərəfindən xitab olunacaqdır ki): «Ey cin və ins (insan) tayfası, məgər sizə özünüzdən Mənim ayələrimi (təkrar-təkrar) sizə oxuyan və sizi bu günkü görüşünüzdən qorxudan peyğəmbərlər gəlmədi?» Deyərlər: «Biz öz əleyhimizə şəhadət veririk (bəli, peyğəmbərlər gəldilər və qorxutdular)». Dünya həyatı onları aldatdı və (buna görə də) özlərinin əleyinə şəhadət verərlər ki, kafir olublar.\n131. Bu, (peyğəmbərlərin göndərilmələri) sənin Rəbbinin şəhər və kəndləri(n) əhalisi(ni) heç vaxt qafil olduqları halda zalımcasına həlak etməməsinə görədir.\n132. Hər bir (insan və cin, mömin və kafir, saleh və günahkar) kəs üçün etdiyi əməllərdən (əməlin özü, ruhun kamilliyi və axirət mənzilləri baxımından) dərəcələr vardır. Sənin Rəbbin onların etdiklərindən qafil deyildir.\n133. Rəbbin ehtiyacsız və rəhmət sahibidir. Əgər istəsə sizi aradan aparar və sizdən sonra, sizi başqa bir dəstənin nəslindən vücuda gətirdiyi kimi istədiyini (insan və ya qeyrisini) sizin canişininiz edər.\n134. Şübhəsiz, sizə vəd edilən şey (Bərzəx, Qiyamət, Cənnət və Cəhənnəm) gələcəkdir. Siz Allahı əsla aciz edə bilməzsiniz (Onunla mübarizə aparmaq və ya Ondan qaçmaq qüdrətiniz yoxdur).\n135. De: «Ey qövmüm, (mənim dəvət və dinimlə mübarizədə) var gücünüzlə fəaliyyət göstərin ki, mütləq mən (də müqavimət vəzifəmə əsasən) fəal və çalışqanam. Tezliklə bu evin (zəfər) aqibətinin və o evin (gözəl) sonunun kimin olacağını başa düşəcəksiniz. Şübhəsiz, zalımlar əsla nicat tapmayacaqlar».\n136. (Müşriklər) Allahın yaratdığı şeylərdən–əkin və dördayaqlılardan Ona bir pay qoydular və öz gümanlarına əsasən «bu, Allahın, bu isə bizim şəriklərimizin (bizim Allaha qoşduğumuz şəriklərin)dir» dedilər. Lakin şərikləri üçün olan Allaha çatmır, Allah üçün olan isə şəriklərinə çatır. Hökm etdikləri şey (necə də) pisdir.\n137. Və beləcə şərikləri (müşriklərin Allaha şərik qoşduqları bütlər və cinlər) müşriklərin çoxuna (bölgüdə olduğu kimi) övladlarını (bütlərə qurban etmək məqsədilə) öldürməyi (də) zinətləndirdilər ki, onları (mənəvi) həlakətə sürükləsinlər və onların (İbrahim peyğəmbərin dini olan) dinlərini onlara anlaşılmaz və (xürafata) qarışıq göstərsinlər. Əgər Allah (məcbur etmək) istəsəydi, onlar o işi etməzdilər (lakin Allahın ənənəvi qanunlarında etiqad və əməldə məcbur etmək yoxdur). Buna görə də (sənə cihad etmək əmr olunana kimi) onları və (uydurduqları) iftiralarını burax.\n138. Onlar öz gümanlarına əsaslanaraq, Allaha iftira yaxmaq üzündən dedilər: «Bunlar qadağan olunmuş dördayaqlılar və əkindir, bizim istədiyimiz kəslərdən (bütlərin xidmətçilərindən) başqası onlardan yeməməlidir və bunlar minilmələri haram olan dördayaqlılardır.» Həmçinin (kəsərkən başları) üzərində Allahın adını çəkmədikləri dördayaqlılar(ı da var idi). (Allah) tezliklə onları yaxdıqları iftiranın müqabilində cəzalandıracaqdır.\n139. Həmçinin «bu dördayaqlıların qarnındakı (əgər diridirsə) biz kişilərə məxsusdur və arvadlarımıza haramdır və əgər ölüdürsə, onda hamı şərikdir» dedilər. (Allah) onları tezliklə bu (xoşagəlməz) vəsflərinə görə cəzalandıracaqdır. Həqiqətən O, (şəriətdə) hikmətli və (xeyir və ziyanları) biləndir.\n140. Şübhəsiz, (cahiliyyət müşriklərindən) öz övladlarını ağılsızlıq və nadanlıq ucbatından öldürmüş və Allahın onlara (övlad, əkin və mal-qara kimi şeylərdən) ruzi olaraq verdiyini Allaha iftira yaxmaqla haram etmiş kəslər ziyana uğradılar. Onlar doğrudan da (yoldan) azdılar və onlar heç vaxt hidayətdə olmayıblar.\n141. Çardaq üzərində olan və çardaqsız bağları, xurma ağacını, müxtəlif məhsullu əkini və bir-birinə oxşayan və oxşamayan zeytunu və narı yaradan Odur. Bar verən zaman onların meyvə və məhsulundan yeyin və onun (Allahın) haqqını biçin (və məhsul yığılan) gün verin. (Yeməkdə və verməkdə) israf etməyin ki, həqiqətən, Allah israf edənləri sevmir.\n142. Həmçinin dördayaqlılardan böyük və kiçik, yun və tük verən, minilən, yük daşıyan və yeyilən heyvanlar (yaratdı). Allahın ruzi olaraq sizə verdiyindən yeyin (və bəhrələnin) və (özünüzdən halal-haram qanunlar çıxarmaq və haram işlər görməklə) Şeytanın addımlarına tabe olmayın ki, həqiqətən o, sizin açıq-aşkar düşməninizdir.\n143. Səkkiz cütü (səkkiz təki cütü ilə birlikdə) – qoyundan iki baş (bir erkək, bir dişi) və keçidən iki baş (bir erkək, bir dişi yaratdı). (Yaxud: Səkkiz cüt yaratdı, qoyundan iki cüt (əhliləşdirilmiş və vəhşi) və keçidən iki cüt (əhliləşdirilmiş və vəhşi). De: «Allah o ikisinin erkəklərini haram edib, yoxsa dişilərini?! Yoxsa o iki dişinin qarınlarındakı (balaları)nı?! Əgər doğruçusunuzsa, mənə elm və biliyə əsaslanaraq xəbər verin.»\n144. Həmçinin, dəvədən iki baş, ya iki cüt və inəkdən iki baş, ya iki cüt (yaratdı). De: «Allah o ikisinin erkəklərini haram edib, ya dişilərini?! Yoxsa o iki dişinin qarınlarındakını?! Məgər Allah bunu (bidət olan bu dırnaqarası haramı) sizə tövsiyə edərkən yanında idiniz?! Buna görə də kim insanları nadanlıqla azdırmaq üçün Allaha qarşı yalan uydurandan daha zalımdır?! Allah zalımların dəstəsini əsla hidayət etməz.\n145. De: «Mənə olunan vəhylərin içərisində yemək istəyən şəxsə murdar olduqları üçün ölü heyvan, (heyvanın damarlarından) tökülmüş qan və donuz ətindən, yaxud itaətsizlik üzündən Allahdan başqasının (istər bütlərin, istərsə də bütlərdən başqa şeylərin, hətta müqəddəs hesab edilən şeylərin) adı çəkilərək kəsilmiş heyvandan başqa bir haram (yemək) tapmıram. Əgər kimsə ləzzət axtarmadan, yaxud (zəruri miqdardan) həddi aşmadan (onları yeməyə) məcbur olsa, həqiqətən, sənin Rəbbin çox bağışlayan və mehribandır.\n146. Yəhudilərə bütün dırnaqlı heyvanları haram etdik. Həmçinin onlara inək və qoyundan onların bədənlərinin piyini - bellərinə və ya bağırsaqlarına yapışmış, yaxud sümüyə qarışmış (piylər) istisna olmaqla - haram etdik. Bu (haram), onlara etdikləri zülmlərinə görə verdiyimiz cəzadır. Biz həqiqətən doğru danışanıq.\n147. Əgər səni təkzib etsələr, de: «Sizin Rəbbiniz geniş rəhmət sahibidir (buna görə də sizə möhlət verir) və Onun əzabı günahkar dəstədən əsla dəf edilməz».\n148. Müşriklər tezliklə «əgər Allah istəsəydi nə biz, nə də atalarımız (Ona) şərik qoşardıq və nə də bir şeyi (özümüzə) haram edərdik (deməli, Allah bizim Ona şərik qoşmağımıza və bəzi şeyləri haram etməyimizə razıdır)!» deyəcəklər. Onlardan əvvəlkilər (də peyğəmbərlərini şirkin və bidətin haramlığı barədə) beləcə təkzib etdilər və nəhayət bizim əzabımızı daddılar. De: «Sizin əlinizdə (dəlil-sübutu olan) bir elm varmı ki, onu bizim üçün (qarşımıza) çıxarasınız?! Siz gümandan başqa bir şeyə tabe olmur və təxmindən başqa bir şeylə danışmırsınız.» (Çünki, Allaha şərik qoşmaq və bir sıra şeylərin əsassız olaraq haram edilməsinin qarşısının yaradılışda alınmaması, Allahın onlara razı olması demək deyildir.)\n149. De: «Beləliklə, yetərli (heç kimin rədd etmək qüdrətinə malik olmadığı) dəlil-sübut Allaha məxsusdur və əgər O, (yaradılışda qəti iradə ilə) istəsəydi, sizin hamınızı (məcburi surətdə) hidayət edərdi (lakin Allah, yaradılışda bəşəri nə şirkə, nə də imana məcbur etmişdir. Allah şirki yalnız şəriətdə qadağan edib və şəriət yolu ilə imana dəvət edib və siz bunları qəbul etməlisiniz).\n150. De: «Allahın bunları haram etməsinə şəhadət verən şahidlərinizi gətirin». Beləliklə, əgər şəhadət versələr, sən onlarla birgə şəhadət vermə və Bizim ayələrimizi təkzib edənlərin, axirət gününə imanı olmayanların və Rəbblərinə şərik qoşanların nəfsi istəklərinə tabe olma.\n151. De: «Gəlin Rəbbinizin sizə haram etdiyini oxuyum (və o budur ki): heç bir şeyi Ona şərik qoşmayın, valideynlərə yaxşılıq edin, övladlarınızı yoxsulluq qorxusundan öldürməyin. Sizə və onlara ruzini Biz veririk. Və pis işlərə – istər aşkar olsun, ya gizlin (əməli və etiqadi günahlara, yaxud camaatın gördüyü və görmədiyi günahlara) – yaxınlaşmayın. Həmçinin Allahın möhtərəm saydığı və öldürülməsini haram buyurduğu canı - (qisas, şəriətin müəyyənləşdirdiyi cəza hədlərinin icrası və ya müdafiə məqsədli) haqq (öldürmələr) istisna olmaqla – öldürməyin. Bəlkə düşünəsiniz deyə Allahın sizə tapşırdıqları bunlardır.»\n152. «Və yetimin malına o, (cismani və ruhi baxımdan) həddi-büluğa çatana kimi, gözəl bir tərz istisna olunmaqla, yaxınlaşmayın. Ölçü və çəkini ədalətlə tam şəkildə verin. Biz heç bir kəsin üzərinə (əqidə və əməllərdə) öz imkanından artıq vəzifə qoymuruq. (Hakim və şahid kimi və ya fətva vermək məqsədilə) danışanda, hətta qohum(larınız barəsində) olsa belə, ədalətli olun. Və (şəriətin əsas və qollarını qəbul etməkdə) Allahın əhd-peymanına kamil surətdə vəfa edin. Bəlkə öyüd götürəsiniz deyə, Allahın sizə tapşırdıqları bunlardır.»\n153. «Və (tövsiyə etdi ki,) bu (əmrlər) Mənim doğru yolumdur. Buna görə də ona tabe olun və başqa yollara tabe olmayın ki, sizi Onun yolundan (sapdıraraq) pərakəndə edər. Bəlkə təqvalı olasınız deyə, Allahın sizə tövsiyə etdiyi bunlardır.»\n154. Sonra (nemətin) yaxşılıq edən, onu (kitabı) yaxşı bilən və özündə və öz cəmiyyətində gözəl şəkildə həyata keçirən şəxsə tamamlanması, eləcə də bəlkə Rəbblərinin görüşünə (Ona qovuşacaqlarına) iman gətirsinlər deyə hər bir şeyi (onun şəriətinin əsas və qollarını) müfəssəl bəyan etmək və (onlara) hidayət və rəhmət amili olması üçün Musaya kitab (Tövrat) verdik.\n155. Bu, Bizim nazil etdiyimiz mübarək bir kitabdır. Buna görə də ona tabe olun və təqvalı olun, bəlkə rəhm olundunuz.\n156. Məbada «(Səmavi) kitab bizdən qabaq yalnız iki tayfaya (yəhudilərə və xristianlara) nazil olmuşdur və həqiqətən biz onları oxumaq və araşdırmaqdan xəbərsiz olmuşuq» deyəsiniz.\n157. Yaxud «əgər bizə (səmavi) kitab nazil olsaydı, şübhəsiz, onlardan da artıq hidayət tapmış olardıq» deyəsiniz. Beləliklə, həqiqətən sizin üçün Rəbbiniz tərəfindən dəlil-sübut və hidayət və rəhmət amili gəlmişdir. Buna görə də kim Allahın ayələrini təkzib edən, onlardan üz çevirən və başqalarını da ondan döndərəndən daha zalım ola bilər? Tezliklə Bizim ayələrimizdən üz döndərən və (həmçinin) başqalarına da mane olanları üz döndərmələrinin və (başqalarına) mane olmalarının cəzası olaraq ağır bir əzabla cəzalandıracağıq.\n158. Yoxsa onlara (əzab) mələklərin(in) gəlməsini, ya Rəbbinin (Onun rübubiyyətinin bütün nişanələrinin – Qiyəmətin) gəlməsini, ya Rəbbinin (ölümün əlamətlərindən ibarət) bəzi nişanələrinin gəlməsini gözləyirlər? Rəbbinin bəzi nişanələrinin gələcəyi gün, ondan əvvəl imanı olmayan və ya iman halında bir şey əldə etməmiş şəxsə iman gətirməsinin bir xeyri olmayacaqdır (o, birinci halda kafir, ikinci halda isə itaətsiz günahkar halda dünyadan köçəcəkdir). De: «(Əzabın gəlməsini) gözləyin ki, biz də gözləyirik.»\n159. Şübhəsiz, sənin dinlərini parçalayan (onun əsas və qollarının bəzilərini qəbul, bəzilərini isə rədd edən, yaxud dinlərində müxtəlif məzhəblər yaradan) və dəstə-dəstə olan kəslərlə heç bir əlaqən (onların işlərinə görə heç bir məsuliyyətin və onların cəzasında heç bir iştirakın) yoxdur. Onların işi yalnız Allaha qalmışdır. O, sonra (axirət günü) onları gördükləri işdən xəbərdar edəcəkdir.\n160. Kim yaxşı bir iş görsə, həmin şəxs üçün onun on qat savabı vardır (əməlin özü üçün ilkin dəyər kimi Allah tərəfindən müəyyənləşdirilmiş mükafat ən azı on qat artıqdır. Onun daha artıq ola biləcək qiyməti isə hüdudsuzdur). Və kim pis bir iş görsə, yalnız onunla cəzalandırılacaqdır. Onlara zülm olunmayacaqdır (onların nə savabları azaldılacaq və nə də cəzaları artırılacaqdır).\n161. De: «Şübhəsiz, Rəbbim məni doğru yola - sabit (və bəşəriyyətin səadətini təmin edən) bir dinə və haqpərəst olan və əsla müşriklərdən olmamış İbrahimin ayininə hidayət edib.»\n162. De: «Həqiqətən mənim namazım, ibadət, Həcc və qurbanlığım, həyatım (bütün ömrüm) və ölümüm (ruhumun əbədi xüsusiyyətləri) aləmlərin Rəbbi olan Allaha məxsusdur (ibadətlərim Ona xatirdir və hər bir şey Onun həqiqi mülküdür)».\n163. «Onun heç bir şəriki yoxdur. Mənə bu (etiraf və etiqad) əmr olunmuşdur və mən ilk müsəlmanam (insan və cinlərin içində ilk müsəlman şəxsəm)».\n164. De: «Allah hər bir şeyin Rəbbi olduğu halda, mən Ondan başqa Rəbb axtarım?! Heç kəs (xeyir ya şər əməli) özündən başqası üçün qazanmır və heç bir günah yükü çəkən başqasının günah yükünü götürmür. Sonra dönüşünüz Rəbbinizə tərəfdir. Beləliklə O, sizi barəsində ixtilafda olduğunuz şeydən xəbərdar edəcəkdir.\n165. Sizi, sizə verdiyi şey barəsində imtahan etmək üçün yer üzündə Öz canişinləri yaxud keçənlərin canişinləri edən və sizin bəzinizi digər bəzilərindən (maddi və mənəvi baxımdan) dərəcələrlə üstün edən Odur. Doğrudan da Rəbbin tez cəza verəndir və həqiqətən elə O, çox bağışlayan və mehribandır.\nMənbə — "https://az.wikisource.org/w/index.php?title=Quran_(A.Mehdiyev_və_D.Cəfərli_tərcüməsi)/Əl-Ənam_surəsi&oldid=40684"\nBu səhifə sonuncu dəfə 21 aprel 2015 tarixində, saat 04:25-də redaktə edilib.


Su filtri alanların DİQQƏTİNƏ! - Bəzi işbazların dediyi bu sözlərə İNANMAYIN - xanimlar ucun qadin xeberleri\nTəmiz su çatışmazlığı qloballaşan dünyanın əsas problemlərindən biri hesab edilir.\nBu səbəblə, böyük şəhərlərdə istehlakçılar tərəfindən sutəmizləyici filtrlərə tələbat durmadan artır. Hazırda istehlak bazarında su filtrlərinin müxtəlif çeşidləri təklif edilir. Həmin filtrlər keyfiyyət göstəricisinə uyğun olaraq alıcılara müxtəlif qiymətdə təqdim olunur.\nMaraqlıdır, ucuz və bahalı su filtrləri arasındakı fərqlər nələrdir? Alıcılar filtr alarkən nələrə diqqət etməlidirlər?\nÖlkədə su filtrlərinin satışı və quraşdırılması işini həyata keçirən "Aqua home" firmasının (aquahome.az) meneceri Emil Hacıyev Metbuat.az-a açıqlamasında bildirib ki, ölkəsindən, modelindən və brendindən asılı olmayaraq əksər filtrlərinin iş prinsipi eynidir. Çünki bu gün Azərbaycanda satılan su filtrlərinin əksəriyyəti əks osmos prinsipi ilə işləyir:\n"Sadəcə olaraq bəzi istehsalçılar öz mallarına əlavə detallar - su qaçaq sensoru, elektromaqnitli klapan, elektron tənzimləyici, TDS və s. yerləşdirirlər. Lakin bu dəyişiklik su ilə işləyən avadanlığın tez sıradan çıxmasına səbəb olur. Bu gün tez-tez rastlaşdığımız problemlərdən biri də su filtri satan şirkətlərdə həmin avadanlığa aid detalların olmamasıdır. Filtr alan müştəri sonradan avadanlıqda dəyişiklik etmək istədiyi zaman detallarını tapa bilmir. Nəticədə avadanlığı yenisi ilə əvəzləməli olur. Su filtri alarkən bəzi işbazların dediyi bu sözlərə inanmayın: "Avadanlığın filtrləri gümüşdən hazırlanıb və ya membranın gümüş qatları var" və s. Bunlar hamısı bir marketinqdir. Bu gün Azərbaycanda tanınmış və keyfiyyətli filtrlərin qiyməti minimum 350 AZN, maksimum isə 1000 AZN-dir. Kimsə bu qiymətdən baha satırsa, deməli bu süni artırılmış qiymətdir. Sadəcə olaraq malın keyfiyyətinə nəzər yetirməyiniz kifayətdir .Su filtiri alarkən bunlara diqqət yetirin!\n- Su filtrlərin istehsalında qida plastikdən istifadə olunduğu üçün üçün onun pis və spesifik qoxusu olmamalıdır;\n- Su filtri alrkən məhsulun korpusunun hissələrinin çıxıntısız, nahamar və qəlibin izlərinin kobud şəkildə olmamasına nəzər yetirin;\n- Su filtri alarkən sizə təqdim olunmuş məhsulun həqiqətən də rəsmi məhsul olduğunu yoxlamaq üçün internet axtarış sistemindən istifadə etmək lazımdır. Axtarış sistemində belə bir adda məhsul yoxdursa, həmin məhsulu almaqdan çəkinmək, yox həmin məhsulun adı internet axtarış sistemində çixarsa, məhsulun rəsmi veb səhifəsinə daxil olaraq orda olan şəkillər ilə sizə təqdim olunan məhsulun eyni olub-olmamasını müqayisə etmək gərəkdir;\n- Məhsulun filtrlərinin tam paketlənmiş olmasına nəzər yetirin;\n- Məhsulu alarkən onun tam komplektasiyasına nəzər yetirin;\n- Məhsulun maksimal işləmə təzyiqini araşdırın (6 Bar-dan aşağı olmamaq şərti ilə);\n- Məhsulun pasportunu tələb edin;\n- Məhsulu aldığınız şəxsdən rəsmi zəmanət talonunu tələb edin (möhürlü və imzalı).\nFiltrlərin əksəriyyəti iki formada istehsal olunur - sadə və keys formasında. Su filtrləri sahəsində iş təcrübəmizdən onu da deyə bilərik ki, sadə filtrlərə üstünlük verəsini. Çünki bu filtrlərin təmiri asan, ehtiyat hissələri isə daha tez tapılır".\nSağlamlıq Baxılıb: 786 Tarix: 27 fevral 2019\nsonxeber.az sonxeberler.az toy gecesi geyim necə seçməli kosmetoloq toy gecəsi hakışta sözləri buga burcu hamiləlik və analıq kosmetika yukle airol dermani


Məkanlarınızın dizaynı və dekorasiyası tərzinizi ən yaxşı şəkildə əks etdirə biləcəyiniz sahələrdir. Xəyal etdiyiniz nəticəni almaq üçün isə dizaynelərlə işləməlisiniz. Dizayn xidmətləri ev, ofis və digər məkanlarınızın dekorativ və səmərəli şəkildə tərtib olunmasını təmin edir. Professional dəstək sizə evlərinizin və ofislərinizin dizaynında yaradıcı fikirlər təklif edir. İnteryer dizayner sizə xəyallarınızdakı dizaynı reallaşdıracaq insandır.\nDizayn mərhələsində dizaynerlərimiz fikirlərinizi öyrənir və buna uyğun peşəkar dizaynlar sizə təqdim edir. Peşəkarlardan təşkil olunmuş komandamızın xidmətlərindən istifadə edərək siz büdcənizə uyğun dizaynlar yaradaraq xəyallarınızı dizayn edə biləcəksiniz!


12 - 04 - Uçuş tarixi ilə “Volqa”sının nömrəsi eyni olan Qaqarinin müəmmalı ölümü... - MARAQLI\nAna Səhifə - MƏDƏNİYYƏT - 12 - 04 - Uçuş tarixi ilə “Volqa”sının nömrəsi eyni olan Qaqarinin müəmmalı ölümü... - MARAQLI\n12 aprel Ümumdünya Aviasiya və Kosmonavtika Günüdür. 1961-ci ilin aprelin 12-də SSRİ vətəndaşı Yuri Qaqarin bəşər tarixində ilk dəfə kosmosa uçub. Kosmonavtın uçuşu 108 dəqiqə davam edib. Qaqarin bununla kosmosun fəthi erasının əsasını qoyub.\nModern.az saytı uçuş tarixi ilə avtomobilinin nömrəsi eyni olan Yuri Qaqarinin müəmmalı ölümü ahqda yazını təqdim edir...\n1961-ci ilin 12 aprel günü tarixə kosmosa ilk uçuş günü düşüb.\nKosmosa uçuş niyə məhz aprelin 12-ə planlaşdırılıb? Çünki 1961-ci ilin aprel ayının sonunda Amerikada kosmosa uçuşun baş tutacağı haqqında SSRİ rəhbərliyində məlumat olub. Bu səbəbdən də amerkalıları qabaqlamaq üçün vaxtından əvvəl hazırlıq işlərinə son qoyulub. Uçuş 12 aprel 1961-ci ildə Baykonur start məntəqəsində baş verib. "Vostok" gəmisində uğurla kosmosa çıxan Yuri Qaqarin göydə 108 dəqiqə dövr etdikdən sonra müvəffəqiyyətlə qayıdıb. Uçuş istənilən nəticəni versə də problemlər də yaşanıb. “Vostok” gəmisinin bölünməsi məlum olmayan səbəblərdən 10 dəqiqə gec baş tutub. Bunun nəticəsində də Yuri Qaqarin nəzərdə tutulduğu yerdən təxminən 110-120 km aralıda yerə enib. Elə həmin andaca Qaqarini xüsusi təyyarə ilə Moskvaya gətiriblər. Onu “Vnukovo” hava limanında Xruşov şəxsən qarşılayıb.\n- Qaqarinin rütbəsini artırın.\n- Nikita Sergeyeviç, mən artıq Yuri Qaqarinin kapitan rütbəsi alması ilə bağlı əmr imzalamışam.\n- Böyük səhvə yol vermisən, kapitan yox mayor rütbəsi.\n- Bilirsiniz, mən adi bir təyyarəçiyəm. Belə zəngin süfrə arxasında özümü necə aparmağı mənə öyrətməyiblər.\n- Mister Qaqarin, açığını deyim ki, saraylarda böyüməyimə baxmayaraq mən də bu süfrə ləvazimatlarından necə istifadə edildiyini bilmirəm. Ona görə də kimə necə rahatdırsa gəlin elə də yeyək.\nYuri Qaqarin ictimai işlərdə fəallıq göstərib, ölkənin ictimai həyatında yaxından iştirak edib. O SSRİ Ali Sovetinin deputatı olub. Gənclərin yaxın dostuna çevrilən Yuri Qaqarin komsomolçularla da işgüzar əlaqələrdə olub. Kosmonavtın o dövrdə Ümumittifaq Komsomol komitəsində işləyən azərbaycanlı Əbdürrəhman Vəzirovla birgə çəkdirdiyi şəkil də buna sübutdur.


» MƏNBƏLƏR » ÜMUMİ » Kateqoriya "İDRAKA AÇILAN PƏNCƏRƏ"\n2. 993 dəfə oxunub 0 şərh yazılıb\n2. 316 dəfə oxunub 0 şərh yazılıb\nBu günün işini sabaha qoyma\nRaşidi xəlifələrdən beşincisi sayılan Xəlifə Ömər bin Əbdüləziz (682-720) işinə bağlı və işini sevən həqiqi dövlət adamı idi. Bir gün işləməkdən yorğun düşmüşdü. Dostları: “Özünü niyə bu qədər yorursan. Qalan işləri də sabah görərsən”, – dedilər. O böyük insan isə qulaqlara sırğa olan bu cavabı verdi: “Bu günün işi məni yordu, sabah iki günün işi birləşsə, onda nə edərəm?”\n7. 598 dəfə oxunub 0 şərh yazılıb\nDil qan damarları, sinirlər, vəzilər və limfa damarları ilə zəngin və selikli qişa ilə örtülmüş əzələvi orqandır. Dildə bizim təxmin edə bilməyəcəyimiz sayda bir-birindən müxtəlif əzələlər var. Bu əzələlər sayəsində dil öz yerində dayanır və son dərəcə həyati əhəmiyyətə malik hərələtlər edə bilir.\n4. 869 dəfə oxunub 0 şərh yazılıb\nEl arasında çox gözəl bir söz var: “Yaxşılıq et at dəryaya, balıq bilməsə də, Xaliq bilər”.\n15. 879 dəfə oxunub 0 şərh yazılıb\n2. 577 dəfə oxunub 0 şərh yazılıb\nGecənin nurlu üzü − Ay\n“Biz gecə və gündüzü (qüdrətimizə dəlalət edən) iki əlamət müəyyən etdik. Rəbbinizdən ruzi diləməniz, illərin sayını və hesabı (vaxt ölçülərini) bilməyiniz üçün gecənin əlamətini (qaranlığı) silib (yerinə) gündüzün işıqlı (görünən) əlamətini gətirdik. Biz (ehtiyac hiss etdiyiniz) hər şeyi (Quranda) müfəssəl izah etdik.”\n6. 466 dəfə oxunub 0 şərh yazılıb\nXərçəng xəstəliyi və çörəkotu\nBədənimizdə bütün orqanlar hüceyrələrdən ibarətdir. Hüceyrə bütün canlı orqanizmlərin ən kiçik quruluş və inkişaf vahididir və yalnız mikraskopla görülə bilər. Sağlam bədən hüceyrələri (əzələ və sinir hüceyrələri xaric olmaqla) bölünə bilmə qabiliyyətinə sahibdirlər. Hər bir yeni hüceyrə ana hüceyrənin bölünməsi nəticəsində əmələ gəlir.\n10. 724 dəfə oxunub 2 şərh yazılıb\nSual:”Dində məcburiyyət yoxdur”ayəsini necə başa düşməliyik? Din güc tətbiqi ilə qəbul edilən və ya zorla qəbul etdirilən bir sistem deyildir. Din inancla bağlıdır, ona görə də burada hər şeydən əvvəl inanmaq əsasdır. İnanmaq isə öz-özlüyündə vicdana və qəlbə aiddir. Qəlb və vicdana zorla təsir etmək, hakim olmaq və bir mənada onu fəth etmək mümkün deyildir. […]\n5. 226 dəfə oxunub 0 şərh yazılıb


Azərbaycan Qəzeti Rəsmi Dövlət Qəzeti, Baş redaktor Bəxtiyar SADIQOV Prezident İlham Əliyev TAP kəmərinin təxirə salınması riskinin olmadığını bildirib\nTAP kəməri ilə bağlı hər şey qrafikə uyğun gedir. Bu, artıq edilib. TAP-ın rəsmi açılışı ola bilsin ki, ayların deyil, əlavə bir neçə həftənin işidir. Kəmərdə hər şey hazırdır. Bakıdan Avropaya tarixi kəmər tamamlanıb. Bizim digər kəmərlərimizə, xüsusilə neft-qaz kəmərlərinə gəlincə, Azərbaycan ərazisində bütün bu illər ərzində, Bakı-Tbilisi-Ceyhanın istismara verildiyi 2006-cı ildən bu yana bizdə heç bir hadisə baş verməyib. Bizim kəmərlərimiz bizim ərazimizdə lazımi qaydada qorunur.\nAZƏRTAC xəbər verir ki, Prezident İlham Əliyev bu barədə Yaponiyanın "Nikkei” qəzetinə müsahibəsində TAP boru kəməri ilə bağlı suala cavabında bildirib.\nErmənistanın rəsmi nümayəndələri tərəfindən Azərbaycanın neft-qaz kəmərlərinə, Səngəçal terminalına hücum edəcəkləri barədə hədələr səsləndirildiyini diqqətə çatdıran dövlətimizin başçısı deyib: "Əlbəttə ki, əgər onlar bunu etsə, peşman olacaqlar. Çünki bizim tərəfimizdən və həmçinin enerji təhlükəsizliyinin bir hissəsini Azərbaycandan təmin edən ölkələr tərəfindən sərt şəkildə cəzalandırılacaqlar. Həmin ölkələrin reaksiyası necə olacaq? Bu kəmərlərə milyardlarla dollar investisiya yatırılıb. Beynəlxalq banklar, Dünya Bankı, Avropa Yenidənqurma və İnkişaf Bankı, Asiya İnkişaf Bankı, Avropa İnvestisiya Bankı və başqaları kimi bütün aparıcı beynəlxalq banklar investisiya yatırıb. Ona görə də, Ermənistan rəhbərliyi bu cür variant barədə yaxşı düşünməlidir. Əlbəttə, qeyd etdiyim kimi, Azərbaycan özü onları sərt şəkildə cəzalandıracaq və mən düşünmürəm ki, onlar bunu, daha bir müharibə cinayətini etməyə cürət göstərəcəklər”.\nDƏMİR YUMRUQ17:49 22.10.2020\nƏsgər anaları Paşinyandan hesabat tələb edirlər17:49 22.10.2020\nİndi Azərbaycan regionun həm də qalib dövlətidir17:49 22.10.2020\nFransanın təxribatları cavabsız qalmayacaq17:49 22.10.2020\nÖzgə torpağında çirkli çəkmələrlə17:49 22.10.2020\nMustafa Şentop: Azərbaycanın öz torpaqlarını azad etməsi Tarixi İpək Yolunu canlandıracaq17:49 22.10.2020


DƏYİŞdirDİM layihəsi çərçivəsində vebinarlar silsiləsinin birincisi keçirilib\nAzərbaycan Dillər Universitetində DƏYİŞdirDİM sosial layihəsi çərçivəsində vebinarlar silsiləsinin birincisi keçirilib.\nVebinarın giriş hissəsində Pedaqogika kafedrasının müdiri dosent Nigar Zeynalova, Təhsil-2 fakültəsinin dekanı dosent Salman Nuriyev, Pedaqogika kafedrasının dossenti Vidadi Bəşirov çıxış ediblər.\nOnlar layihə haqqında öz fikirlərini paylaşıb və tələbələrə öz dəyərli məsləhətlərini bildiriblər. Sonra Pedaqogika kafedrasının müəllimi Abdulxaliq Məmmədli tələbələrə sosial təşəbbüskarlığın əhəmiyyətindən bəhs edib.\nİkinci hissədə isə tədbirin məruzəçisi, Sənaye Dizaynı sahəsində ekspert Elnur Babayev tələbələrə dizaynın cəmiyyətdə rolundan və sosial afişaların insanların düşüncə tərzini necə dəyişdiyindən bəhs edib.\nTədbir çərçivəsində layihənin ikinci vebinarı növbəti həftə keçiriləcək.


Oyun qurğusu\nДомой / Windows XP / Oyun qurğusu\n07.09.2016\tвWindows XP Оставить комментарий\nSalam əziz dostlar,dəyərli oxucularım və dinləyicilərim, həmçinin gadirov.com saytının daimi ziyarətçiləri, youtube abunəçilərim və sosial şəbəkə istifadəçilərim. Xoş gördük sizləri. Windows XP əməliyyat sisteminə həsr olunmuş video dərslikdə salamlayıram. Bu gün ki video dərsimizin mövzusu Oyun qurğusu olacaq. Bildiyimiz kimi idarəetmə panelinin müxtəlif proqramları mövcuddur. Onlardan biri də Oyun qurğusu-Игровые устройства adlanır. İndi isə bu proqram haqqında ətraflı məlumat alaq. Proqram vasitəsilə kompüterə qoşulmuş oyun qurğularının parametrlərini tənzimləmək olar.Bunun üçün Игровые устройства simgəsi üzərində siçanın sol düyməsi ilə iki dəfə klik edək. Gördüyümüz kimi Игровые устройства adlanan pəncərə meydana gəlir. Adətən hər bir oyun qurğusu üçün özünün yükləmə diski verilir. Bunun vasitəsilə həmin oyun qurğusunun drayverini asanlıqla kompüterə yükləməklə işlətmək olar. Əgər belə bir disk verilməyibsə, onda bu proqram vasitəsilə kompüterə qoşulan oyun avadanlığı üçün drayver tapıb əlavə etmək olar.\nИгровые устройства proqramında Добавить düyməsini vururuq. Açılan növbəti pəncərə vasitəsilə oyun avadanlıqlarını siyahısı bizə təklif olunur. Bu siyahıdan bizim oyun qurğusunun modelinə uyğun gələn sətri seçirik. Əməliyyatın təsdiqi üçün Ok düyməsini sıxırıq. Əgər kompüterimizin heç bir portuna oyun qurğusu qoşulmayıbsa, onda bu barədə məlumat pəncərəsi çıxır. Beləliklə biz Windows XP əməliyyat sistemində Oyun qurğusu mövzusu ilə tanış olduq.\nOyun qurğusu windows xp Добавить Игровые устройства\t2016-09-07\nС метками:Oyun qurğusu windows xp Добавить Игровые устройства\nПредыдущие: Səs parametrlərinin tənzimlənməsi\nСледующие: Şəbəkə anlamı


Ukraynadakı azərbaycanlıların kütləvi dönüşü gözlənir\nAzər Allahverənov: " Gərginlik bütün ölkəni bürüdüyü təqdirdə soydaşlarımızın geri dönüşü kütləvi hal ala bilər " Elşən Manafov: "Ukrayna vətəndaşı olmayan soydaşlarımızın vəziyyətdən çıxış edərək qərar qəbul edəcəklərini düşünürəm"\nHazırda vəziyyətin kritik olduğu Ukraynada hələ də çoxsaylı soydaşlarımız var. Onların bir qismi sovet dönəmindən orada yaşayanlardır. Amma digər bir qismi isə sonradan bu ölkəyə üz tutan soydaşlarımızdır. Hazırda Ukraynada ümumilikdə 250-300 minə yaxın azərbaycanlının olduğu bildirilir. Onların da bir hissəsi indi Rusiyanın nəzarəti altında olan Krımda və hazırda gərgin situasiyanın yaşandığı Şərqi Ukrayna ərazilərindədir. İndiyə kimi, Ukraynada məskunlaşan həmin soydaşlarımızın geri qayıtması və yaxud da Rusiyada olduğu kimi, miqrasiya siyasətinin sərtləşdirilməsi ilə ölkədən çıxarılması halları ciddi vüsət almayıb. Bunun nəticəsidir ki, Ukraynadan Azərbaycana dönüş edən soydaşlarımız azdır. Lakin son zamanlar bu ölkədə cərəyan edən hadisələr orada işləyən miqrantları, o cümlədən soydaşlarımızı da narahat etməyə bilməz. Çünki, baş verən olaylar, silahlı toqquşmalar istər-istəməz miqrantların, o cümlədən burada yaşayan və işləyən azərbaycanlıların fəaliyyətinə də müəyyən mənada əngəl törədir. Onlar da baş verən hərbi əməliyyatlar və separatist hərəkətlərin qurbanı olmaqdan sığortalanmayıblar. Belədə təhlükə hər an onların da qapısını döyə bilər. Bu ölkədə vəziyyətin hələ uzun müddət belə davam edəcəyi, hətta daha da pisləşəcəyi proqnozlaşdırılır. Rusiyanın hərbi müdaxiləsi də istisna edilmir. Belə olan halda Ukraynadakı azərbaycanlıların Vətənə qaydışı da sürətlənə bilər.\nMiqrasiya məsələləri üzrə ekspert Azər Allahverənov bildirdi ki, indiki halda, Ukraynadakı azərbaycanlıların sürətlə Vətənə dönüşləri gözlənilmir. Onlar sadəcə olaraq, Ukraynanın Şərqini daha sakit Qərb əraziləri ilə dəyişə bilərlər. Bununla belə, ekspert qeyd etdi ki, gərginlik bütün ölkəni bürüdüyü təqdirdə soydaşlarımızın geri dönüşü kütləvi hal ala bilər: "Təbii ki, Ukraynada yaşanan hadisələr bilavasitə orada yaşayan azərbaycanlı miqrantlara toxunan bir məsələdir. Artıq xoşagəlməz hadisələr Krımla bağlı olaraq yaşanır. Burada çoxsaylı azərbaycanlının olduğu bildirilir. Təxmini hesablamalara görə, burada 3-5 minə qədər azərbaycanlı yaşayır. İndiki vəziyyətdə Krımdakı azərbaycanlılar ya Azərbaycana qayıtmalı, ya da Ukraynanın digər ərazilərinə köçmək məcburiyyətində qalıblar. Çünki artıq orada soydaşlarımızın qanuni əsaslarla yaşamasında ortalığa müəyyən məsələlər çıxır. Ukraynanın cənub-şərq hissəsində də çoxsaylı azərbaycanlının yaşadığı bildirilir. Bununla bağlı müxtəlif rəqəmlər səslənir. Amma bütövlükdə götürdükdə soydaşlarımızın böyük qismi Kiyevdə məskunlaşıb. Ölkə üzrə isə hardasa 300 minə qədər Azərbaycan vətəndaşının olduğu bildirilir. Bu ölkənin cənub-şərqində baş verən olaylar istənilən halda oradakı azərbaycanlıların əmək fəaliyyətinin dondurulmasına gətirib çıxaran hadisədir. Əmək fəaliyyətini dayandıran azərbaycanlılar da ya vətənlərinə qayıtmalı, ya da Ukraynanın siyasi cəhətdən sabit ərazilərinə köç etməlidir. Buradakı soydaşlarımızın əksəriyyətinin Kiyev və onun ətrafında yaşadığını nəzərə aldıqda, belə bir qənaətə gələ bilərik ki, hazırda hərbi əməliyyatların olmadığı Ukraynanın digər ərazilərində, əməliyyatın keçirildiyi ərazilərdən çıxıb gələnlər hesabına, soydaşlarımızın sayının artacağını müşahidə edə bilərik. Amma həmin insanların Azərbaycana ciddi axınının baş verəcəyini düşünmürəm. Ukraynada cərəyan edən hadisələrdən üzü bəri orada işləyən və indi Azərbaycana gələn soydaşlarımız var. Onlarla görüşümüzdən bəlli olub ki, geri qayıdanlar elə də çox deyillər. Gələnlər də müvəqqəti olaraq Azərbaycana qayıdıb. Gözləyirlər ki, Ukraynada sakitlik yaransın və onlar yenidən ora qayıtsınlar. Bütün hallarda əsas proses orada cərəyan edən hərbi toqquşmalardan asılı olacaq. Münaqişə Ukraynanın digər ərazilərində də alovlansa və bu əhali arasında böyük nifaqa səbəb olacaqsa, belədə orada əmək fəaliyyəti ilə məşğul olan azərbaycanlılar üşün olduqca çətin günlər başlayacaq. Belədə geri qayıtma prosesinin fəallaşdığını müşahidə edə bilərik və çox sayda soydaşımız geri qayıtmalı olacaq. Hadisələr nisbətən sakit məcrada davam etdiyi tədirdə isə, oradakı azərbaycanlıların əmək fəaliyyətini müəyyən müddətə dondurması baş verər. Bu günki hadisələr düşünürəm ki, azərbaycanlıların kütləvi qayıdışına səbəb olmayacaq. Burada bir çox hadisələr cəmiyyətin özündəki qeyri-müəyyənlikdən də asılıdır".\nPolitoloq Elşən Manafovun fikrincə, Ukrayna vətəndaşı olmayan soydaşlarımızın bir hissəsi geri qayıda bilər: "Güman edirəm ki, Ukraynada yaşayan azərbaycanlıların taleyi ilə bağlı məsələyə ilk öncə hüquqi konteksdən yanaşmaq lazımdır. Orada yaşayan azərbaycanlılar Ukrayna vətəndaşıdırsa, təbii ki, milli mənsubuyyətdən asılı olmayaraq, Kiyev hakimiyyəti hər bir vətəndaşının hüquq və azadlıqlarını qorumalı, onu təmin etməlidir. Oradakı azərbaycanlılar Rusiyada olduğu kimi müvvəqqəti olaraq sosial amillərlə bağlı olaraq Ukraynaya gedibsə, bu halda hazırda cərəyan edən hadisələr fonunda onların bir qisminin geri qayıtma ehtimalı vardır. Bu gün gerçəkdən, xüsusən də Şərqi Ukraynada vəziyyət acınacaqlıdır. Stabilliyin olmadığı, xüsusən də həyat üçün ciddi təhlükənin yarandığı bir şəraitdə nəinki miqrant və ölkədə mühacir həyatı yaşayanlar, bəzən yerli vətəndaşlar da bu əraziləri tərk edərək, daha təhlükəsiz yerə sığınmaq istəyir. Bu baxımdan güman edirəm ki, həmin hadisələrə hüquqi anlamda yanaşsaq, daha doğru olardı. Ukrayna vətəndaşı olmayan soydaşlarımızın hər halda vəziyyətdən çıxış edərək qərar qəbul edəcəklərini düşünürəm".\nSosial | 15 Yanvar 15:50\nNazirlik parkda gecələyən şəxsi dərhal Sosial Sığınacağa yerləşdirdi-FOTOLAR\nSiyasət | 15 Yanvar 16:38\nArif Alışanov vəzifəsindən azad olunub\nSosial | 15 Yanvar 15:22\nSiyasət | 15 Yanvar 15:44\nTramp Türkiyə ilə bağlı fikrini dəyişdi\nSosial | 15 Yanvar 16:11\nNazir Xızı şəhərində vətəndaşlarla görüşəcək\nSosial | 15 Yanvar 17:33\nFevralın 1-dən tələbələrin köçürülməsi başlayır\nHava | 15 Yanvar 12:48\n2 günə Bakıya qar yağacaq - Temperatur 10 dərəcə enəcək\nSiyasət | 12 Yanvar 09:00\nErmənistan-Rusiya mütəffiq ölkələrdən düşmən dövlətlərə çevrilirlər\nSiyasət | 10 Yanvar 12:19\nPrezident DSX-nın döyüş texnikalarına baxış keçirib - FOTOLAR\nİqtisadiyyat | 10 Yanvar 09:00\nTaxıl idxalına son qoyula bilər, əgər…\nMaraqlı | 9 Yanvar 20:13\nSərxoş qadın aeportda dava saldı: Sizi gülləyəcəyəm! - VİDEO - FOTO\nMaraqlı | 9 Yanvar 22:28\nSiyasət | 11 Yanvar 09:00\nQarabağda yeni savaş xəbərdarlığı\nSiyasət | 5 Yanvar 07:00\nYeni Qarabağ savaşı başlanır?!\nSosial | 7 Yanvar 11:38\nAnar Hüseynov yüksək vəzifəyə təyinat aldı\nSosial | 7 Yanvar 16:39\nPensiyaların artımla veriləcəyi vaxt açıqlanıb\nSosial | 21 Dekabr 2018 10:01\n“Tibbi sığorta bazarının güclənməsi üçün özəl sektorda tibbi sığorta şirkətlərinin inkişafına xüsusi ehtiyac var”\nSiyasət | 3 Yanvar 14:00\nMehman Hüseynov aclıq aksiyası keçirmir - RƏSMİ\nSosial | 4 Yanvar 14:45\nATV-nin məşhur aparıcısından ürək dağlayan paylaşım...\nSosial | 21 Dekabr 2018 15:00\nHumanitar Fənlər Gimnaziyası mühüm bir ideyaya başlanğıc etdi


Hökumət Eynulla Fətullayevə təzminat ödəyəcək – aihmaz.org\nAvropa İnsan Haqları Məhkəməsi (AİHM)bu gün, aprelin 7-də Eynulla Fətullayev Azərbaycana qarşı işi üzrə qərarını elan edib. Məhkəmə ərizəçinin vəkillərinin iddia etdikləri pozuntuların əksəriyyətini tanıyıb.\nHökuməti və müxtəlif məmurları sərt tənqidləri ilə seçilən “Gündəlik Azərbaycan” və “Realnıy Azərbaycan” qəzetlərinin təsisçisi və baş redaktoru olan ərizəçi E.Fətullayev 2007-ci ildə, bu işdə şikayət edilən olaylardan əvvəl, böhtan, terrorizm hədəsi, etnik düşmənçiliyin qızışdırılması və vergidən yayınma ittihamları əsasında açılmış iki cinayət işi üzrə təqsirli hesab olunub və səkkiz il altı ay müddətinə azadlıqdan məhrum edilmişdi.\nFətullayev cəza çəkərkən üzərində axtarış aparılıb, heroin tapılmışdı. 2009-cu ilin dekabrında ona Cinayət Məcəlləsinin 234.1-ci (satış məqsədi olmadan qanunsuz olaraq narkotik vasitələri şəxsi istifadə üçün zəruri olan miqdardan artıq miqdarda saxlanılması) maddəsi ilə cinayət işi açılmışdı. İstintaq zamanı təyin edilən ekspertiza zamanı ərizəçinin qan və sidik nümunələrində narkotika izləri, heroinin ev şəraitində hazırlanmış olması müəyyən edilmişdi.\nƏrizəçi AİHM-ə şikayətində Konvensiyanın 6-cı maddəsinə söykənərək, ona qarşı cinayət işinə baxışın ədalətsizliyindən – sübutların əldə edilməsindəki prosessual pozuntulardan, bərabərlik prinsipinin ayaqlanmasından şikayət etmişdi.\nƏrizəçi həmçinin, Konvensiyanın 10-cu və 18-ci maddələrinə əsaslanaraq iddia edirdi ki, ona qarşı açılan cinayət işi məhz jurnalist fəaliyyəti ilə bağlı olub, onu hökumətlə əməkdaşlığa məcbur etmək niyyəti güdüb. Ərizəçi eləcə də vəkillərindən İntiqam Əliyevin ofisində axtarış aparılması, işə aid sənədlərin götürülməsi ilə Konvensiyanın 34-cü maddəsində nəzərdə tutulan fərdi şikayət hüququnun pozulduğunu iddia edirdi.\nAvropa Məhkəməsi qərarında cavabdeh dövlətin Konvensiyanın 34-cü maddəsi ilə üzərinə götürdüyü öhdəliklərə əməl etmədiyini vurğulayıb.\nMəhkəmə hesab edib ki, ərizəçiyə münasibətdə Konvensiyanın 6-cı maddəsi pozulub – milli məhkəmələr ədalətsiz olub.\nMəhkəmə hesab etdi ki, ərizəçiyə əsas müdafiə xəttini – narkotik vasitənin ərizəçinin üzərinə rəsmilər tərəfindən yerləşdirilməsi, cinayət işinin ümumilikdə qurama olması haqda dəlilləri səmərəli təqdim edə bilmək imkanı verilməyib. Ərizəçinin bu dəlilləri kifayət qədər ardıcıl və ciddi idi, ancaq buna baxmayaraq, milli məhkəmələr onları yoxlayıb, tədqiq etməyiblər. Milli məhkəmələr sadəcə, cəzaçəkmə müəssisəsinin iddialarına söykənərək, ərizəçinin prosessual tələblərini nəzərə almayıblar, ona həlledici sübutlara etiraz etmək, onun xeyrinə olan dəlilləri təqdim etmək imkanı verməyiblər. Xüsusilə, ərizəçinin hökuməti tənqid edən məqalələrinə görə təqiblərə məruz qalmasnın ardıcıllığı, ərizəçinin həbsdəykən jurnalist fəaliyyətini davam etdirməsi və buna görə, məmurlar tərəfindən hədəfə alınması kimi xüsusatlar ümumiyyətlə milli məhkəmələr tərəfindən diqqətə alınmayıb.\nAİHM 6-cı və 10-cu maddə ilə birlikdə götürülməklə, Konvensiyanın 18-ci maddəsinin pozuntusu iddiasının qəbuledilinləyini və mahiyyətini araşdırmağa ehtiyac görməyib. Kommunikasiya zamanı hökumət bu iddiaların milli məhkəmələr qarşısında qaldırılmadığını, bu səbəbdən yolverilməz olduğunu vurğulamışdı. Qərarda qeyd edilir ki, AİHM tərəflərin təqdimatlarına və 6-cı maddənin pozuntusu iddiaları üzrə gəldiyi nəticəyə söykənərək, Konvensiyanın 18-ci maddəsinin pozuntusu iddiası üzrə belə nəticəyə gəlib.\nBu işdə ərizəçini AİHM qarşısında hüquqşunas İntiqam Əliyev və vəkil Elçin Sadıqov təmsil edib.


Acer Aspire Vero sərfəli, ekoloji cəhətdən təmiz Windows 11 kompüteridir - xəbərDaha ƏTraflı\nƏSas xəbər Acer Aspire Vero sərfəli, ekoloji cəhətdən təmiz Windows 11 kompüteridir\nAcer Aspire Vero sərfəli, ekoloji cəhətdən təmiz Windows 11 kompüteridir\nAcer Aspire Vero ekoloji cəhətdən təmiz olmaq konsepsiyası ətrafında qurulub.\nIntel Core i7 modeli üçün 899 dollar, Core i5 modeli üçün isə 699 dollardır.\nCore i7 modeli 5 oktyabr 2021-ci ildə satışa çıxarılacaq, daha ucuz model isə oktyabrda gələcək.\nHər şirkət ekoloji cəhətdən təmiz məhsullar hazırlamaq üçün öz yolundan çıxmır, lakin Acer öz Aspire Vero ilə bunu böyük şəkildə etməyə çalışır. Bu maşının qablaşdırması 100% təkrar emal oluna bilən deyil, həm də noutbukun hissələri onun davamlılığa yönəlmiş məqsədlərinə uyğundur.\nOnun şassisi 30% PCR (istehlakdan sonrakı qatran) plastikdən ibarətdir və Acer bu maşının CO2 emissiyasını 21% azaldır. Klaviatura qapaqları da 50% PCR-dir və poliqon zibilləri və təmiz plastik istehsalı ilə mübarizə aparmağa kömək edir. Aspire Veronun ümumi ekoloji təsirini daha da azaltmaq üçün şassinin səthində boya yoxdur.\nDavamlı cihazların və klaviatura qapaqlarının yaradılması baxımından hələ çox uzun bir yol var və davamlı materialların azlıq faizi təkbaşına planeti xilas etməyəcək, onların hamısı çoxdan gecikmiş başlanğıcın bir hissəsidir. PC sənayesi. Ümid edirik ki, bu, bir çox, daha çox dayanıqlı maşınların ilk dalğasıdır.\nƏgər siz təkcə ekoloji dəyərlərinə və ya unikal, psevdo-postmodern sənaye estetiğinə görə Aspire Vero-nu sevmirsinizsə, bilin ki, siz də bu işdə layiqli avadanlıq əldə edə bilərsiniz. Budur paketi:\nKateqoriya Aspire Vero\nSaxlama 512 GB-a qədər M.2 PCIe SSD\nLimanlar USB-C 3.2 (1-ci nəsil)\nUSB-A 3.2 (1-ci nəsil)\nBatareya 7-ə qədər.5 saat\nÖlçülər 14.3 x 9.4 x 0.70 düym\nÇəki 3.97 funt (1.8 kq)\nRəng Vulkanik Boz\nQiymət 700 dollardan\nUnutmayın ki, oktyabrın 5-də bunu istəyirsinizsə, 899 dollarlıq Core i7 konfiqurasiyasına pul xərcləməli olacaqsınız. Əgər gözləməkdən razısınızsa, daha ucuz Core i5 variantı oktyabrın sonunda təqdim olunacaq. İstənilən halda, Windows 11 ilə təchiz edilmiş ekoloji təmiz noutbuk gözləyəcək. Bu xüsusiyyətlərə və ümumi dizayna baxdıqdan sonra tam satılmamısınızsa, masada başqa hansı variantların olduğunu görmək üçün ən yaxşı Windows noutbuklarına baxın.\nAğac sevən texnologiya\nBəzi ekspertlər planeti xilas etmək üçün çox gec olduğunu desələr də, cəhdləri dayandırmaq üçün heç vaxt gec deyil. Məsuliyyətlə alış-veriş edin və özünüzü ekoloji cəhətdən təmiz mallara yönəldin!\nAcer-də 700 dollardan başlayır\nBaxış: BlueAnt T1 möhkəm qulaqlıq\nSurface Pro 7 ən son proqram təminatı yeniləməsində kamera təkmilləşdirmələri əldə edir\nAvropa Komissiyası Microsoft-un GitHub alışını təsdiqlədi\nMicrosoft Teams üçün bu yeni fonlarla NFL mövsümünə hazırlaşın\nShadow of the Tomb Raider-in son treyleri möhtəşəm vizualları və gülməli foto rejimini nümayiş etdirir\nAndroid üçün Microsoft Edge Canary iş masasından tərcümə xüsusiyyətləri əldə edir\nCall of Duty: WW2-nin Nazi Zombi rejiminin ilk treylerine baxın\nUltra populyar PC strategiya oyunu 'Stellaris' tezliklə Xbox One-a keçəcək\nBazar ertəsi Sorğu - Yeni iddia edilən Microsoft Band 2 renderləri haqqında nə düşünürsünüz?\nMicrosoft-un Hesab Cihazı səhifəsində indi Windows 10 cihazlarınız haqqında daha çox məlumat göstərilir\nCall of Duty: Modern Warfare 2, Xbox One debütündən sonra avqustda ən çox satılanlara qoşulur\nIntel ən son reklam səhvində səhvən MacBook Pro-nu təbliğ edir\n'Tətbiqi Sıfırla' seçiminin Creators Update-də Windows 10 Mobile-a gəldiyi bildirilir,


Bakıda telebe qız binadan düşdü - Azadliq Xeber\nBakıda telebe qız binadan düşdü\n15:54 xeber – Bakıda bədbəxt hadisə baş verib. 20 yaşlı qız binanın 4-cü mərtəbəsindən yerə yıxılıb.\nHüquq-mühafizə orqanlarından ANS PRESS-ə verilən məlumata görə, hadisə Nizami rayonu ərazisində, Qara Qarayev metrostansiyasının yaxınlığındakı yaşayış binalarından birində qeydə alınıb.\nŞəhər sakini 1996-cı il təvəllüdlü Ülkər Aqil qızı Məmmədli yaşadığı evin eyvanından paltar asarkən qəfildən binanın 4-cü mərtəbəsindən yerə yıxılıb. Ağır bədən xəsarətləri alan Ülkər Məmmədli dərhal 3 Saylı Şəhər Klinik Xəstəxanasına çatdırılıb.\nXəstəxanadan qızın vəziyyətinin ağır olduğunu bildirdilər. Hadisənin ehtiyatsızlıqdan baş verdiyi ehtimal edilir.\nFaktla bağlı Nizami rayon Prokurorluğunda cinayət işi açılıb, araşdırmalar davam etdirilir.\nMəlumata görə, binadan yıxılan qız Azərbaycan Tibb Universitetinin 2-ci kurs tələbəsidir.\nÖtən ilin noyabr ayının 26-da da Nizami rayonunu ərazisində 23 yaşlı qız binanın damından yerə düşüb. Hadisə Qara Qarayev prospekti 71 ünvanında qeydə alınıb.\nHəmin ünvanda yaşayan 1993-cü il təvəllüdlü Türkan Eldar qızı Həsənzadə yaşadığı binanın damından yerə yıxılıb. O, aldığı xəsarətlərin ağırlığından hadisə yerindəcə dünyasını dəyişib. Aparılan araşdırmalar nəticəsində 22 yaşlı Türkan Həsənzadənin özünü intihar məqsədi ilə yaşadığı binanın damından yerə atdığı məlum olub.\nÖzünü öldürən qız da Tibb Universitetinin tələbəsi idi.


MŞ-nin mitinqinə icazə verildi, Əli Kərimli isə qarşıdurmanı seçdi » Qlobal.Az\nMŞ-nin mitinqinə icazə verildi, Əli Kərimli isə qarşıdurmanı seçdi\nBakı Şəhər İcra Hakimiyyəti (BŞİH) Milli Şuranın mitinqlə bağlı müraciətinə cavab verib. Mitinqin oktyabrın 19-da saat 15:00-dan 17:00-dək Lökbatan qəsəbəsi, 28 may küçəsi "Neftçi İdman Klubu”nun Qaradağ təlim-idman bazasında keçirilməsinə razılıq verilib.\nMilli Şura isə 28 sentyabr mitinqi kimi, bu dəfə də icazə verilən məkanla razılaşmır. Bu barədə modern.az-a danışan Milli Şuranın üzvü Tofiq Yaqublu bildirib ki, mitinq iştirakçıları Lökbatana getməyəcək. O, qeyd edib ki, oktyabrın 19-da saat 15:00-da metronun "28 May” stansiyasının çıxışındakı meydanda mitinq keçirəcəklər.\nAXCP sədri, Milli Şuranın Koordinasiya Şurasının üzvü Əli Kərimli də feysbuq səhifəsində paylaşdığı statusda "28 May” metro stansiyasının qarşısında aksiya keçirəcəklərini qəti şəkildə bəyan edib.\nMilli Şuranın oktyabrın 19-na təyin etdiyi mitinqlə bağlı təşkilatçılar Bakı Şəhər Baş Polis İdarəsinə (BŞBPİ) çağırılıb.\nBu barədə APA-ya mitinq təşkilatçılarından olan Tofiq Yaqublu məlumat verib. O bildirib ki, BŞBPİ-dən onlara zəng edərək, oktyabrın 17-də saat 11:00-a idarəyə dəvət ediliblər.\nMilli Şuranın ardıcıl iki dəfə Lökbatanda icazəli mitinq keçirməkdən imtina etməsi, qarşıdurmaya cəhd göstərməsi müzakirələrə səbəb olub. Belə fikirlər var ki, ölkə daxilində müəyyən gərginlik yaratmaq üçün bu cür yollara əl atılır. 8 oktyabrdakı piket edə buna bariz sübut kimi önə çəkilir.\nDaha öncədən xaricdəki bir sıra mühacirlərin payızda "inqilab” olacağına dair çağırışlar etməsi fonunda vətəndaşları narahat edən odur ki, Kərimlinin qarşıdurma planı ölkə daxilində çaxnaşmalar yarada bilər.\nDemokratik Maarifçilik Partiyasının sədri, deputat Elşən Musayev Milli Şuranın məqsədinin tam aydın şəkildə göründüyünü qeyd etdi: "Milli Şuranın aksiya kontekstində tək məqsədi təxribatdır. Başqa təsbit, görüntü yoxdur. Dediyimi sosial şəbəkələrdəki çağırışlardan da, rabitəsiz çıxışlardan da, bir az el dilində desək radikal müxalifətin qırımından da görmək olar. Bakı Şəhər İcra Hakimiyyətinin ”Lökbatan razılığı"ndan sonra radikalçıların, konkret olaraq Əli Kərimlinin feysbuq üzərindən verdiyi bəyanat da o məntiqin ifadəsidir ki, icazəli və ya icazəsiz, fərq eləmir, mahiyyət dəyişmir. Bunlar əgər piketlə yürüşün, yürüşlə mitinqin fərqini, təyinatını, təsnifatını ayırd edə bilmirlərsə, nə planlasalar, hansı icraatı reallaşdırsalar və ya reallaşdırmaq istəsələr, yenə eyni marağa xidmət edəcəklər. Necə ki, edirlər. Maraq və istəksə təxribatdır. Biz bu ssenarinin ilkin rüşeymlərini 8 oktyabr piketindən sonra növbəti dəfə sezdik. Həm də bütün çılpaq ayrıntılarla bərabər sezdik. Məram və konstitusion qayda qaldı bir kənarda, ancaq xaos yaratmaq, video çəkib imitasiya eləmək, özlərinin yazıq obrazını cəmiyyətə sırımaq xətti ön plana keçdi. Buna səbəb odur ki, Əli Kərimli bitmiş adamdır, itirəcəyi heç nə yoxdur, nə özü, nə də siyasət adına. Ona görə xalqı qarşıdurmaya çağırır, tarana gedir. Amma hər zaman olduğu kimi yenə keyfiyyətsizcə, ucuzca, bərbadca, lüzumsuzca gedir. Onunku xalq dərdi deyil, şəxsi qisasdır. O, heç zaman nə milləti düşünüb, nə Qarabağı, nə də siyasi düşərgəni. Tək amalı pislik eləmək, ürək bulandırmaq və qarışıqlıq yaratmaqdır. Mitinqə rəsmi icazənin verilib-verilməyəcəyinin heç nəyi dəyişməyəcəyini öncədən söyləmişdik, proqnozlaşdırmışdıq. Dediyimiz də oldu.\nYəni əvvəldən bilirdik, təxmin edirdik ki, güzəşt olsa da, icazə verilsə də, proses təxribat tərəfə sürüklənəcək, güzəşt olmasa da. Çünki 3 fərqli məkan olaraq elə yerlər istənilmişdi ki, orada mitinq keçirmək faktiki olaraq şəhərin mərkəzini, paytaxtın həyatını iflic vəziyyətinə sala bilərdi. Elə Milli Şuranın məqsədi də o idi ki, qarışıqlıq yaransın, siravi vətəndaşlarla mitinq iştirakçılarını ayırd etmək mümkün olmasın, axırda da Əli Kərimli ətrafda görünən hamını öz adına çıxıb desin ki, sayımız minlərlədir. Adi bir misal çəkim. Matəm günlərində bilirsiniz ki, Şəhidlər Xiyabanını nə qədər insan ziyarət edir. Əli Kərimli belə məqamlarda hər zaman hansısa dəstənin önündə durur və dərhal şəkil çəkdirir. Guya arxadakılar hamısı cəbhəçidir. Amma onlar siravi, siyasətə aidiyyəti olmayan adamlardır, xalqdır, hər zaman ziyarətə gələnlərdir. Ayrıca, bu taktika hər yerdə, hər imkanda yeridilir. Əsas da mitinqlərdə və digər aksiyalarda. Görün məkan olaraq haralar seçilib, "28 May” metro stansiyası tərəf, Nəriman Nərimanov və Tofiq Bəhramov adına stadionun qarşısı. Hər üç məkana heç normalda güclə gedib çatırıq. Çünki oralarda daim tıxac olur. O zaman sual edirəm: Belə bir məkanda mitinq keçirilsə, nə baş verər? Bu məqamda siravi aksiya iştirakçısı ilə yoldan keçən birini ayırd eləmək mümkündürmü? Ümumən orada ağız deyəni qulaq eşidərmi? Orada effektli mitinq keçirmək realdırmı? Yox, təbii. Ona görə deyirəm ki, məqsəd tamam başqadır, ölkəni qarışdırmaqdır, çox kütlə olan yerdə say qabartmaqdır, xaricdəki hamilərə daha "məzmunlu” hesabat verməkdir".\nDeputat gələn ayla bağlı yayılan şayiələrə də münasibət sərgilədi: ""Noyabr təlatümü” haqda mifi, əsatiri də Əli Kərimli özü yaradıb. Bu, təxminən bir zamanlar dünyanın filan gün sonu gələcək söhbətinə bənzər bir şeydir. Təbii, inqilab, xaos radikal müxalifətin arzusu, xəyalıdır. Fəqət, bu arzu Azərbaycanda gerçəkləşməyəcək. Bir o məqamla razıyam ki, radikal müxalifətçilər planlı gedirlər, öhdəlik götürdükləri hansısa qüvvənin maraqlarını açıqca ifadə edirlər, antimilli hərəkətlərini sistemli şəkildə həyata keçirirlər. Amma Azərbaycan yiyəsiz deyil, bu ölkənin prezidenti də yerindədir, polisi də, siyasi rəhbərliyi də, dövlətçilik üçün sinəsini önə verən, ən kəskin situasiyalarda həmin dövləti qorumağa hazır və qadır olan vətəndaşı da. Əli Kərimlinin fikri, deyəsən, 30 il öncəyə gedib. O dövrlərə ki, 5 dəqiqəlik çıxışla ictimai rəyi dəyişmək mümkün idi. İndi isə elə deyil, xalq siyasi cəhətdən yetərincə maariflənib, hər şeyi ayırd edə, yaxşını pisdən seçə bilir. Artıq Azərbaycanın siyasi elitasında naşılara, gədə-güdələrə yer yoxdur və olmayacaq! İlham Əliyevi, son dövrlərdə adını ən yüksək mərtəbələrə, siyahılara yazdırmış Azərbaycanı qorumaq lazımdır. Allah eləməsin, Əli Kərimli kimi adam dövlət başçısı olsa, yarım saatlıq belə müddətdə nə vətəndaş qürurunu daşıya bilərik, nə dövlətin qoruyucu funksiyasını görərik, nə də rahat və xoşbəxt olarıq".


Ramil Səfərov Markaryana bu sözləri deyib öldürüb: "Güllə ilə öldürmək səni şərəfləndirərdi!" » Veteninfo.az Azərbaycanda özəl xəbərlər, araşdırmalar, təhlillər və müsahibələrin tək ünvanı\nƏsas səhifə Ramil Səfərov Markaryana bu sözləri deyib öldürüb: "Güllə ilə öldürmək səni şərəfləndirərdi!"\nTarix: 28.05.2020 14:43 Oxunma sayı: 794 Bölmə:\nBu yazı 2012-ci ildə "Gündəlik Teleqraf” qəzetində dərc ediləndən üç gün sonra Ramil Səfərov qəfil azad olunaraq, Bakıya gətirildi. Yazını avqustun 27-də yazmışam, Ramil isə avqustun 31-də Vətənə ekstradisiya edildi. Yadımdadı, redaksiyada bayram əhvalı yaranmışdı. Məqalədə Ramilin o qətli necə və nəyə görə törətməsini dəqiq faklarla yazmışam.\nErməni Ramilin üzündəki ifadədən anlayır ki, məsələ çox ciddidir. Ramil baltanı çıxararaq erməni zabitinin indiyə qədər danışdığı həqarətlərə görə üzr istəməsini tələb edir. Erməni gülərək, Ramili sakitləşdirib aradan çıxmaq istəyir. Ayağa qalxıb otağı tərk etmək istəyərkən Ramil balta ilə onun qarşısını kəsir. Özünü itirən qorxaq erməni zabiti Ramilə yalvararaq, elədiyi həqarətləri bir zarafat kimi qələmə vermək istəyir. Ramil isə ona:\n"Mənim səninlə belə zarafatım yoxdu, biz düşmən millətlərik, müharibəmiz də hələ davam eləyir, erməni vəhşilərinin ruslara arxalanıb başımıza gətirdikləri müsibətlər uşaqlıqdan hafizəmə həkk olunub. Mən zabitlik məktəbini yalnız qisasçılıq üçün seçmişəm. İndi bu diktofonu işə salıram. Mənim xalqımı təhqir etdiyinə görə üzr istəməlisən və dediklərinin öz xalqın haqda olduğunu burda öz dilinlə deməlisən!”,- deyir.\nErməni diktofon qarşısında bayrağa və təhqir etdiyi şəhidlərimizə görə üzr istəyir. Sonra da ucadan öz millətini təhqir eləyir. Ramil ona:\n"Güllə ilə öldürmək səni şərəfləndirərdi! Sən murdar bir vəhşi kimi yalnız baltalanmalısan! Mənim bayrağımı təhqir edən və qorxusundan dönüb öz millətini söyən bir zabitin yaşamaq haqqı yoxdu!”- deyib, onu baltalayır…\nP.S. Yazdakı faktlar jurnalist xanım Arzu Abdullanın Ramin Səfərovun doğum günü ərəfəsində atası Sahib Səfərovdan "Gündəlik Teleqraf” qəzeti üçün aldığı müsahibədən götürülüb. Atasının söylədiyinə görə diktofon yazısını Ramil görüşlərin birində azərbaycanlı vəkili Adil İsmayılova verib və həmin səs yazısını atası şəxsən dinləyib. (azvision.az)


NATO-dan Putini əsəbləşdirən açıqlama: “Şərqi Avropada istədiyimiz qədər hərbi qüvvə yerləşdirmək hüququmuz var” - Alp.Az\n31.05.2022 - 18:02\nNATO-dan Putini əsəbləşdirən açıqlama: “Şərqi Avropada istədiyimiz qədər hərbi qüvvə yerləşdirmək hüququmuz var”\n“Moskva Ukraynaya hücum edərək və alyansla dialoqu dayandırmaqla NATO-Rusiya Təsis Aktının tələblərini pozub və onu tamamilə məzmunsuzlaşdırıb”.\nAlp.az xəbər verir ki, NATO baş katibinin müavini Mirça Coana bazar günü AFR-ə açıqlamasında belə deyib.\nOnun fikrincə, Rusiyanın bu addımlarından sonra NATO artıq Şərqi Avropada öz qüvvələrini yerləşdirməmək kimi keçmiş öhdəliklərini yerinə yetirməyə borclu deyil.\nQeyd edək ki, 1997-ci ildə Rusiya və Alyans arasında münasibətləri normallaşdırmaq məqsədi ilə imzalanan Təsis Aktına əsasən, hər iki tərəf “Mərkəzi və Şərqi Avropa da daxil olmaqla, Avropanın razılaşdırılmış regionlarında adi qüvvələrin potensial təhlükə yaradan hər hansı bir şəkildə yığılmasının qarşısını almaq” barədə razılaşmışdılar. Sənəddə bildirilirdi ki, tərəflər qonşularına hücum etməməyə və mütəmadi məsləhətləşmələr aparmaqla problemləri çözməyə borcludurlar. Moskva isə Ukraynaya hücum etməklə və NATO ilə dialoq platformasından ayrılmaqla faktiki olaraq hər iki maddəni pozub. Mirça Coana da məhz bu məntiqdən çıxış edərək bildirib: “Ona görə də mən hesab edirəm ki, əslində bu Təsis aktı Rusiyada işləmir”.\nNATO yetkilisinin sözlərinə görə, Rusiya faktiki olaraq 1997-ci il müqaviləsindən uzaqlaşıb:\n“İndi bizim şərq cinahda möhkəm duruşumuzu və Alyans Nizamnaməsinin 5-ci maddəsinə söykənərək NATO ərazisinin hər kvadrat santimetrinin müttəfiqlərimizlə birlikdə təmin etmək üçün heç bir məhdudiyyətimiz yoxdur”.\nXatırladaq ki, NATO-nun 5-ci maddəsi kollektiv müdafiəyə istinad edir və bir üzvə hücumun bütün müttəfiqlərin hamısına hücum kimi qiymətləndirir.\nGeoana NATO-nun planlaşdırdığı yeni hərbi yerləşdirmənin təfərrüatlarını açıqlamayıb, lakin “sağlam, çevik və davamlı bir mövcudluq” prinsipinə əsaslanacağını söyləyib.\n2017-ci ildə NATO çəkindirici tədbir olaraq artıq Baltikyanı ölkələr və Polşaya çoxmillətli taktiki qruplar yerləşdirib. Bu il fevralında Rusiya Ukraynanı işğal etdikdən sonra bölgəyə əlavə qüvvələr göndərib. Amma Baltikyanı ölkələr bununla kifayətlənməyib özlərinin qorunmasında müttəfiqlərinin daha çox iştirakına, o cümlədən kiçik taktiki qrupları əvəz edəcək briqadaların yaradılmasına çağırıblar.\nNATO-nun müdafiə nazirləri bu və digər məsələləri müzakirə etmək üçün iyunun ortalarında, NATO-ya üzv ölkələrin liderləri isə iyunun sonunda Madriddə keçiriləcək NATO sammitində hər hansı dəyişikliyi təsdiqləmək üçün görüşəcəklər.\nGörünən budur ki, bu aydan sonra Rusiyanın qərb sərhədləri NATO qüvvələri ilə tam əhatələnmiş olacaq. Bəzi hərbi ekspertlər məhz həmin aylarda Ukraynanın rus ordusuna qarşı böyük əks-hücum əməliyyatına başlayacağını bildirirlər.


“300 manat ver, yoxsa bağçada yer yoxdu” » InterTv.Az\n“300 manat ver, yoxsa bağçada yer yoxdu”\n8-10-2019, 00:19 22 dəfə baxılıb\nƏksər valideynlər dövlət bağçalarının pullu olmasından, bağça müdirlərinin qanunsuz tələblərindən, bağçalardakı şəraitdən şikayət edir. Yəqin ki, yazını oxuyan şəxslərin də ətrafında onlarla belə valideyn var. Bəlkə də, elə siz də o valideynlərdən birisiniz. Bəs, uşaq bağçalarındakı bu biabırçı vəziyyətin səbəbkarları kimlərdir, nə vaxta qədər belə davam edəcək?\nMövcud vəziyyəti öyrənmək üçün valideyn kimi paytaxtda yerləşən dövlət bağçalarından biri neçəsi ilə əlaqə saxladıq.\nƏksər bağçalarda müdirlər məzuniyyətdə idilər. Zəngləri bağçanın "zavxoz”u cavablandırırdı. Bağçaya uşaq yazdırmaq istədiyimizi eşidəndə, "yerimiz yoxdu”, - desələr də, bizi bağçaya dəvət etdilər: "Gəlin, müdirlə görüşün, telefon işi deyil”.\nKorrupsiya.org-a verilən məlumata görə 5 №-li körpələr evi-uşaq bağçasına müraciət edən valideynlərə də eyni cavab verilir. Ya bağçanın müdirəsi Pərvanə Gülərovaya tanış tapmalısan. Ya da tələb olunan 300-400 manat civarında məbləği.\nÜstəlik tərbiyəçilər üçün aylıq 20-30 manat pul ayırmalıdı valideyn. Demək olar bütün bağçalarda vəziyyət eynidir.\nMaraqlıdır, görəsən, dövlətin bağçalarında yer olduğu halda bağçalarda niyə yer "tapılmır”?Bu suala cavab tapmaq üçün bağçalara nəzarət edən Bakı şəhər İcra Hakimiyyətinin Məktəbəqədər Təhsil Müəssisələri və Uşaq Evləri İdarəsi ilə əlaqə saxlamağa çalışdıq. Təəssüf ki, qurumdan çoxsaylı zənglərimizə cavab verən olmadı.\nTəhsil eksperti Kamran Əsədov isə açıqlamasında təəssüflə qeyd edir ki, bu gün Azərbaycanda fəaliyyət göstərən dövlət bağçaları tamamilə diqqətdən kənar alıb: "Burada xoşagəlməz məqam ondan ibarətdir ki, təhsilini növbəti illərdə orta məktəbdə davam etdirəcək uşaqların ilkin pillələrdə təhsilləri yarımçıq qalır. Dövlət bağçalarında təhsil Təhsil Nazirliyinə aid olmayan bir qurum tərəfindən həyata keçirilir. Bağçalardakı dərslər ibtidai siniflərdə keçirilən tədrislə üst-üstə düşmür və Təhsil Nazirliyi bağçaların nə tədris materialına, nə də şagirdlərin orada hansı bilik və bacarığa yiyələnməsinə nəzarət edə bilir. Müəyyən tədris materialları var ki, bağça dövründə keçilməlidir. Bağçalarda bunlar tədris olunmadığından Təhsil Nazirliyi məcburən bütün gücü verib orta məktəb tədrisinə”.\nEkspert hesab edir ki, bağçalar mütləq şəkildə vahid mərkəzdən idarə olunmalıdır. Bu, təhsilin inkişafına təsir göstərəcək ən mühüm amillərdən biri olacaq. Vətəndaşlar bağçalara müraciət edəndə onlara deyirlər, boş yer yoxdu. Rəhbərliklə əlaqə saxlayıb, onu "razı saldıqdan” sonra isə istənilən qədər boş yer tapılır. Bunu aradan qaldırmağın bir neçə yolu var. Bağçalara da qəbul elektron qaydada aparılmalıdır. Təhsil bağçadan məktəbə qədər vahid bir yerdən idarə olunmalıdır. Dövlət büdcəsindən bağçadakı uşaqların qidalanması üçün ayrılan vəsaitin cüzi hissəsi uşaqlara istifadə olunur. Şagirdlərə verilən qidalar kifayət qədər keyfiyyətsizdir. Buna görə də valideynlər uşaqları bağçaya aparanda çantasına evdən yemək qoyur. Bundan əlavə, Azərbaycanda fəaliyyət göstərən bağçaların rəhbərliyi və idarəçiliyi tam ixtisaslı kadrlar tərəfindən həyata keçirilmir. Uzun illərdir ki, Azərbaycanda sovetlər dövründən qalma vasitələrdən istifadə olunur”.\nK. Əsədov bu gün Azərbaycanda 3400-dən çox bağçanın fəaliyyət göstərdiyini deyir: "Lakin bağçalara cəlbolma dünya ilə müqayisədə ən aşağı səviyyədədir. Azərbaycanda bağçaya getmək yaşına çatmış uşaqların cəmi 17 faizi bağçaya gedir. Hətta bəzi bölgələrimizdə - Qax, Gədəbəy, Daşkəsəndə cəmi 1 faiz uşaq bağçalara cəlb olunub. Bir çox bağçalar özəlləşdirilib və bağçaya aid olmayan obyektlərə - ticarət mərkəzlərinə çevriliblər. Dövlət bağçalarında çalışanların 60 faizi ali təhsilli deyil, orta ixtisas, yaxud orta təhsilli insanlardır. Uşaq bağçaları mütləq şəkildə Təhsil Nazirliyinə, yaxud ayrıca bir quruma tabe olmalıdır. O qurum kibirbaşa təhsil-tədrislə məşğul olur. İcra hakimiyyəti yerli icra orqanıdır. Onların tədris qurumları ilə bağlı təcrübələri yoxdur”.\nBakı Şəhər İcra Hakimiyyətiisə hər kəsin gözü önündə baş verən bu özbaşınalığa hələ də göz yumur.Məktəbəqədər Təhsil Müəssisələri və Uşaq Evləri İdarəsinin hansısa rəsmisini görən, tanıyan yoxdur. Görünür, qurumun bağça müdirlərinin bu qanunsuzluqlarına və "pul oyunlarına” göz yummaları üçün hər ay yaxşı stimulları olur. Necə deyərlər, utanmasan, oynamağa nə var ki?! Yaxşı oynayırsınız.\nBakıda valideyndən ətçəkən maşın alan bağça müdiri də var: - "Özü bahalı hədiyyə istədi"


Azad Rəhimov Albaniyada baş nazirlə görüşdü\nAzərbaycanın Gənclər və İdman naziri Azad Rəhimovun rəhbərliyi altında nümayəndə heyəti Albaniyaya səfərə yollanıb. Apasport.az saytının məlumatına görə, səfər Albaniyanın Turizm, Mədəniyyət, Gənclər və İdman Nazirliyi ilə 2013 - 2015-ci illərdə gənclər və idman sahələrində əməkdaşlıq əlaqələrinin gücləndirilməsi və genişləndirilməsi məqsədi daşıyır.\nSəfərin ilk günü nümayəndə heyəti Albaniya Respublikasının baş naziri Sali Berişa, Parlamentin spikeri Josefina Topallı, Turizm, Mədəniyyət, Gənclər və idman naziri Aldo Bumçi və Tirana şəhərinin meri Lulzim Başa ilə rəsmi görüşlər keçirilib. Baş nazir ilə keçirilən görüş zamanı iki ölkə arasında mövcud əməkdaşlıq imkanları, gənclər və idman sahələrində gələcək inkişaf perspektivləri müzakirə edilib. Parlamentin spikeri xanım Josefina Topallı ilə görüş zamanı xanım Topallı Azərbaycanda həyata keçirilən gənclər və idman siyasətinin nümunəvi bir model olduğunu və bu sahələrdə təcrübə və məlumat mübadiləsinin Albaniya üçün vacibliyini qeyd edib.\nAlbaniya Respublikasının Turizm, mədəniyyət, gənclər və idman naziri ilə keçirilən görüşun sonunda Azərbaycan Respublikasının Gənclər və İdman Nazirliyi ilə Albaniya Respublikasının Turizm, Mədəniyyət, Gənclər və İdman Nazirliyi arasında “2013-2015-ci illərdə gənclər və idman sahələrində əməkdaşlıq proqramı” imzalanıb. Tirana şəhərinin meri Lulzim Başa numayəndə heyəti ilə görüşündə gənclərlə bağlı keçirilən islahatlar haqqında məlumat verib.\nSəfərin ikinci günü Tirana Universitetinin rektoru professor Dhori Kule və İdman Universitetinin rektoru professor Vesel Rizvanolli ilə görüşlərin keçirilməsi və hər iki ölkənin tələbələri arasında təcrübə mübadiləsi görüşlərinin, eyni zamanda Albaniya universitetlərində təhsil alan gənclər arasında “Mən Azərbaycan haqqında nə bilirəm” esse müsabiqəsinin təşkili ilə bağlı məsələlərin müzakirəsi planlaşdırılıb.